               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.4.2021
            COM(2021) 177 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων σχετικά με συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ)

               ΑΙΤΙΟΛΟΓΙΚΗ ΕΚΘΕΣΗ

               1. ΠΛΑΙΣΙΟ ΤΗΣ ΣΥΣΤΑΣΗΣ

               Η τρομοκρατία καθώς και το σοβαρό και οργανωμένο έγκλημα αποτελούν σήμερα ολοένα και πιο δυναμικά, παγκοσμιοποιημένα και περίπλοκα φαινόμενα που απαιτούν στιβαρή και συντονισμένη αντίδραση από τις αρχές επιβολής του νόμου στην Ευρωπαϊκή Ένωση. Επιπλέον, η τρομοκρατία και το σοβαρό έγκλημα τείνουν να γίνονται ολοένα και πιο κινητικά, διεθνικά και διασυνοριακά φαινόμενα. Ως εκ τούτου, είναι απαραίτητο να ενισχυθεί και να καταστεί πιο αποτελεσματική η συνεργασία με διεθνείς οργανισμούς όπως η Ιντερπόλ, που μπορεί να λειτουργήσει ως γέφυρα μεταξύ των ενωσιακών και των διεθνών υπηρεσιών επιβολής του νόμου.

               Πλαίσιο της τρέχουσας συνεργασίας μεταξύ ΕΕ και Ιντερπόλ

               Ο Διεθνής Οργανισμός Εγκληματολογικής Αστυνομίας (Ιντερπόλ)
                  1
                είναι ο μεγαλύτερος παγκόσμιος διακρατικός οργανισμός εγκληματολογικής αστυνομίας, με 194 χώρες μέλη. Διευκολύνει τη συνεργασία στον τομέα της επιβολής του νόμου, παραδείγματος χάρη καθιστώντας δυνατή την κοινή χρήση δεδομένων που αφορούν την επιβολή του νόμου και την πρόσβαση στα δεδομένα αυτά. Η Ιντερπόλ έχει συνάψει πολλαπλές συμφωνίες συνεργασίας με διάφορους διεθνείς οργανισμούς σε τομείς αμοιβαίου ενδιαφέροντος. Όλα τα κράτη μέλη της ΕΕ είναι μέλη της Ιντερπόλ.

               Μετά την έκδοση των πρώτων της κανόνων για την επεξεργασία αστυνομικών πληροφοριών το 1983, η Ιντερπόλ έχει επικαιροποιήσει τις διαδικασίες της με την πάροδο των ετών, βάσει της αρχής ότι ο σεβασμός για την ιδιωτική ζωή των φυσικών προσώπων είναι θεμελιώδης για την κοινή χρήση πληροφοριών στο πλαίσιο της επιβολής του νόμου. Οι ισχύοντες κανόνες της Ιντερπόλ για την επεξεργασία δεδομένων προσωπικού χαρακτήρα επικαιροποιήθηκαν πρόσφατα, το 2019
                  2
               .

               Η ΕΕ και η Ιντερπόλ έχουν ήδη μακρόχρονη και ενισχυμένη συνεργασία σε πολλούς τομείς που σχετίζονται με την επιβολή του νόμου. Η Ιντερπόλ είναι βασικός εταίρος της ΕΕ στον τομέα της εσωτερικής και εξωτερικής ασφάλειας, συμπεριλαμβανομένης της αντιμετώπισης της τρομοκρατίας και του οργανωμένου εγκλήματος, καθώς και στον τομέα της ολοκληρωμένης διαχείρισης των συνόρων.

               Παραδείγματος χάρη, η κοινή θέση 2005/69/ΔΕΥ του Συμβουλίου
                  3
                καλεί τα κράτη μέλη να λάβουν τα μέτρα που είναι αναγκαία για τη βελτίωση της συνεργασίας μεταξύ των αρμόδιων αρχών τους για την επιβολή του νόμου, και μεταξύ των αρχών αυτών και των αντίστοιχων αρχών σε τρίτες χώρες, μέσω της ανταλλαγής δεδομένων διαβατηρίου
                  4
                με την Ιντερπόλ με σκοπό την πρόληψη και την καταπολέμηση του σοβαρού και οργανωμένου εγκλήματος, συμπεριλαμβανομένης της τρομοκρατίας.

               Η Ιντερπόλ συμμετέχει επίσης ενεργά στην επιχειρησιακή υλοποίηση του κύκλου πολιτικής της ΕΕ / EMPACT
                  5
                υποστηρίζοντας τις επιχειρησιακές δράσεις των κρατών μελών σε συνεργασία με τους οργανισμούς της ΕΕ στον τομέα της δικαιοσύνης και των εσωτερικών υποθέσεων
                  6
               , που συνεργάζονται στενά με την Ιντερπόλ επί τη βάσει αρκετών συμφωνιών ή ρυθμίσεων
                  7
               . Με τη σύσταση της Ευρωπαϊκής Εισαγγελίας
                  8
                το 2017 δημιουργήθηκε ένας ακόμη ενωσιακός φορέας στον τομέα των διασυνοριακών ερευνών και διώξεων. Είναι αναγκαίο να θεσπιστεί και να ρυθμιστεί η συνεργασία μεταξύ της Ευρωπαϊκής Εισαγγελίας και της Ιντερπόλ, δεδομένου ότι πρόκειται να ξεκινήσει σύντομα η επιχειρησιακή λειτουργία της Ευρωπαϊκής Εισαγγελίας.

               Τέλος, η ΕΕ συγκαταλέγεται στους μεγαλύτερους χορηγούς κεφαλαίων προς την Ιντερπόλ. Τα κεφάλαια αυτά διατίθενται για έργα που υλοποιεί ή στα οποία είναι εταίρος η Ιντερπόλ. Συγκεκριμένα, προορίζονται για την ανταλλαγή πληροφοριών, την επιβολή του νόμου, συμπεριλαμβανομένων δραστηριοτήτων στους τομείς της συνεργασίας για τη διαχείριση των συνόρων και της ανάπτυξης ικανοτήτων, καθώς και έργα και προγράμματα που στοχεύουν σε αρκετούς τομείς της τρομοκρατίας και του σοβαρού εγκλήματος, με περιφερειακή επικέντρωση κυρίως στην Αφρική, την Ασία και τη Λατινική Αμερική.

               Η ανάγκη για τη σύναψη συμφωνίας συνεργασίας μεταξύ ΕΕ και Ιντερπόλ.

               Η στρατηγική της ΕΕ για την Ένωση Ασφάλειας του 2020
                  9
                καλεί τα κράτη μέλη να ενισχύσουν τη συνεργασία μεταξύ της ΕΕ και της Ιντερπόλ, η οποία είναι ουσιώδης για τη βελτίωση της συνεργασίας και της ανταλλαγής πληροφοριών. Η στρατηγική αναγνωρίζει ότι η Ιντερπόλ, ένας από τους μεγαλύτερους διακυβερνητικούς οργανισμούς εγκληματολογικής αστυνομίας, διαδραματίζει σημαντικό ρόλο σε αυτόν τον τομέα. Κατά συνέπεια, η Επιτροπή θα εξετάσει τρόπους ενίσχυσης της συνεργασίας με την Ιντερπόλ, συμπεριλαμβανομένων της ενδεχόμενης πρόσβασης σε βάσεις δεδομένων της Ιντερπόλ και της ενίσχυσης της επιχειρησιακής και στρατηγικής συνεργασίας. Επιπροσθέτως, το θεματολόγιο της ΕΕ για την καταπολέμηση της τρομοκρατίας του 2020
                  10
                αναγνωρίζει ότι η Ιντερπόλ είναι βασικός εταίρος στην καταπολέμηση της τρομοκρατίας, για παράδειγμα λόγω της εμπειρογνωσίας της σε θέματα αλλοδαπών τρομοκρατών μαχητών, ότι υπάρχουν τομείς στους οποίους θα πρέπει να αναπτυχθεί ή να ενισχυθεί η συνεργασία, καθώς και ότι, για επιχειρησιακούς σκοπούς, αρκετοί οργανισμοί της ΕΕ χρειάζονται πρόσβαση σε βάσεις δεδομένων της Ιντερπόλ για την εκτέλεση των καθηκόντων τους.

               Παρά την υφιστάμενη συνεργασία με την Ιντερπόλ, υπάρχουν τομείς στους οποίους η συνεργασία θα μπορούσε και θα πρέπει να ενισχυθεί ή ακόμη και να αναπτυχθεί σε νέους τομείς για την κάλυψη μιας σειράς αδήριτων επιχειρησιακών αναγκών και για την εφαρμογή υφιστάμενων νομικών πράξεων, με σκοπό την παροχή βελτιωμένης στήριξης στα κράτη μέλη για την πρόληψη και την καταπολέμηση της τρομοκρατίας και του οργανωμένου εγκλήματος. Αυτές οι επιχειρησιακές ανάγκες απαιτούν τη σύναψη συμφωνίας συνεργασίας με την Ιντερπόλ.

               Οι ακόλουθες παράγραφοι ορίζουν λεπτομερώς αυτές τις ανάγκες.

               Πρώτον, είναι ανάγκη να συναφθεί νέα συμφωνία συνεργασίας μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ
                  11
               ) και της Ιντερπόλ. Η Ευρωπόλ έχει ήδη συνάψει το 2001 συμφωνία συνεργασίας με την Ιντερπόλ η οποία προβλέπει την ανταλλαγή δεδομένων προσωπικού χαρακτήρα
                  12
               , πολύ πριν από την έναρξη ισχύος του κανονισμού για την Ευρωπόλ την 1η Μαΐου 2017. Ωστόσο, η εν λόγω συμφωνία δεν παρέχει στην Ευρωπόλ άμεση ή έμμεση πρόσβαση σε πληροφορίες και βάσεις δεδομένων της Ιντερπόλ, και ειδικότερα στις αγγελίες της που περιέχουν πληροφορίες για τρομοκράτες
                  13
               . Επιπροσθέτως, ο Οργανισμός ανταλλάσσει πληροφορίες με την Ιντερπόλ και έχει πρόσβαση στις βάσεις δεδομένων της για την εκτέλεση των καθηκόντων του μόνο μέσω του αξιωματικού-συνδέσμου της Ιντερπόλ στην Ευρωπόλ ή του αξιωματικού-συνδέσμου του Οργανισμού στην Ιντερπόλ. Επομένως, απαιτείται νέα συμφωνία
                  14
                που θα διέπει τις σχέσεις μεταξύ του Οργανισμού και της Ιντερπόλ, αφενός για να λαμβάνονται υπόψη οι τελευταίες εξελίξεις στην καταπολέμηση της τρομοκρατίας και του διασυνοριακού και διεθνικού σοβαρού οργανωμένου εγκλήματος και αφετέρου για τη διαχείριση των τρεχουσών επιχειρησιακών αναγκών, της εντολής της Ευρωπόλ
                  15
                και του τρέχοντος καθεστώτος προστασίας δεδομένων της ΕΕ
                  16
               .

               Δεύτερον, είναι ανάγκη να διασφαλιστεί η διαλειτουργικότητα. Η ΕΕ και η Ιντερπόλ έχουν διεξαγάγει διερευνητικές συνομιλίες σχετικά με την ανάγκη σύναψης συμφωνίας συνεργασίας μετά την έκδοση κανονισμών
                  17
                για τη διαλειτουργικότητα μεταξύ των πληροφοριακών συστημάτων της ΕΕ στους τομείς των συνόρων και των θεωρήσεων, της αστυνομικής και δικαστικής συνεργασίας, και του ασύλου και της μετανάστευσης, καθώς και του κανονισμού για το ευρωπαϊκό σύστημα πληροφοριών και αδειοδότησης ταξιδιού (ETIAS)
                  18
               .

               Βάσει του κανονισμού για τη διαλειτουργικότητα και του κανονισμού για το σύστημα πληροφοριών και αδειοδότησης ταξιδιού, ένα κράτος μέλος ή ένας οργανισμός της ΕΕ μπορεί να έχει ελεγχόμενη πρόσβαση σε δύο βάσεις δεδομένων της Ιντερπόλ
                  19
                μέσω της ευρωπαϊκής πύλης αναζήτησης (ESP). Οι δύο βάσεις δεδομένων της Ιντερπόλ είναι οι εξής: η βάση δεδομένων για τα κλαπέντα και απολεσθέντα ταξιδιωτικά έγγραφα (βάση δεδομένων STLD) και η βάση δεδομένων για τα ταξιδιωτικά έγγραφα που συνδέονται με καταχωρίσεις (βάση δεδομένων TDAWN). Οι εν λόγω βάσεις δεδομένων περιέχουν μεγάλο όγκο δεδομένων που αφορούν ταξιδιωτικά έγγραφα υπηκόων τρίτων χωρών. Η χρήση των βάσεων δεδομένων μπορεί να ελαχιστοποιήσει τα κενά πληροφόρησης, να μεγιστοποιήσει τα θετικά αποτελέσματα και στη συνέχεια να βελτιώσει τα λειτουργικά αποτελέσματα του ευρωπαϊκού συστήματος πληροφοριών και αδειοδότησης ταξιδιού.

               Οι δύο προαναφερθέντες κανονισμοί προβλέπουν ότι οι αναζητήσεις στις βάσεις δεδομένων της Ιντερπόλ πρέπει να εκτελούνται κατά τρόπον ώστε να μην αποκαλύπτεται καμία πληροφορία στον κάτοχο του σήματος της Ιντερπόλ. Η σύναψη συμφωνίας συνεργασίας με την Ιντερπόλ θα παράσχει την απαιτούμενη νομική βάση, θεσπίζοντας ταυτόχρονα διασφαλίσεις και εγγυήσεις προστασίας και επιτρέποντας τη σύνδεση της ευρωπαϊκής πύλης αναζήτησης με τις βάσεις δεδομένων της Ιντερπόλ. Η σύναψη συμφωνίας συνεργασίας θα προβλέπει επίσης την ασφαλή σύνδεση της ευρωπαϊκής πύλης αναζήτησης και του ευρωπαϊκού συστήματος πληροφοριών και αδειοδότησης ταξιδιού με την υποδομή πληροφορικής της Ιντερπόλ, επιτρέποντας την πρόσβαση στις βάσεις δεδομένων της Ιντερπόλ. Σκοπός είναι η πρόληψη και η διερεύνηση τρομοκρατικών εγκλημάτων.

               Στο ίδιο πλαίσιο, η Επιτροπή εξέδωσε πρόταση
                  20
                το 2018 για την αναθεώρηση του κανονισμού για το σύστημα πληροφοριών για τις θεωρήσεις
                  21
               , το οποίο —όπως και το ευρωπαϊκό σύστημα πληροφοριών και αδειοδότησης ταξιδιού— θα εγκρίνει αυτοματοποιημένες αναζητήσεις σε συστήματα διαχείρισης και ασφάλειας των συνόρων της ΕΕ και σε βάσεις δεδομένων της Ιντερπόλ. Τον Δεκέμβριο του 2020 το Ευρωπαϊκό Κοινοβούλιο και το Συμβούλιο κατέληξαν σε πολιτική συμφωνία για την πρόταση αυτή, η οποία θα εγκριθεί επισήμως τους επόμενους μήνες. Η πολιτική συμφωνία περιλαμβάνει παρόμοια διάταξη με εκείνη που περιέχει ο κανονισμός για το σύστημα πληροφοριών και αδειοδότησης ταξιδιού. Επομένως, κατά τις διαπραγματεύσεις με την Ιντερπόλ για τη σύναψη συμφωνίας συνεργασίας θα πρέπει να ληφθεί υπόψη και η αναθεώρηση του κανονισμού για το σύστημα πληροφοριών για τις θεωρήσεις. Αυτό θα συμβάλει επίσης στην πρόληψη και τη διερεύνηση τρομοκρατικών εγκλημάτων.

               Τρίτον, οι αρχές επιβολής του νόμου και οι δικαστικές αρχές χρειάζονται επικαιροποιημένες πληροφορίες για τους εγκληματίες και τα εγκλήματα. Η Ιντερπόλ διαχειρίζεται ένα ευρύ φάσμα βάσεων δεδομένων που περιέχουν τέτοιες πληροφορίες σε παγκόσμια κλίμακα, τις οποίες συλλέγει από τις 194 χώρες μέλη της. Οι 18 βάσεις δεδομένων της Ιντερπόλ
                  22
                περιέχουν πάνω από 100 εκατομμύρια αρχεία επιβολής του νόμου με πληροφορίες για άτομα όπως ονόματα και δακτυλικά αποτυπώματα, για κλαπέντα περιουσιακά στοιχεία όπως διαβατήρια και οχήματα, και για όπλα και πυροβόλα όπλα.

               Οι πληροφορίες αυτές είναι πολύτιμες για την Ευρωπόλ, τον Frontex
                  23
               , την Eurojust και την Ευρωπαϊκή Εισαγγελία, προκειμένου να εκτελούν τα καθήκοντά τους σύμφωνα με τις εντολές τους. Ενισχύουν την αποτελεσματικότητά τους διασφαλίζοντας επιχειρησιακή προστιθέμενη αξία, κυρίως όταν στηρίζουν τα κράτη μέλη στον εντοπισμό, την πρόληψη και την καταπολέμηση της τρομοκρατίας και άλλων σοβαρών εγκλημάτων. Αυτές οι πηγές πληροφοριών δίνουν τη δυνατότητα στους οργανισμούς και στην Ευρωπαϊκή Εισαγγελία να βελτιώνουν την ακρίβεια και την ποιότητα των πληροφοριών που ήδη διαθέτουν, να εντοπίζουν συνδέσεις ή άλλους συνδέσμους μεταξύ πληροφοριών, να συμπληρώνουν κενά πληροφόρησης και έτσι να παρέχουν ολιστικές και ενοποιημένες πληροφορίες στα κράτη μέλη. Ωστόσο, παρότι τα κράτη μέλη της ΕΕ έχουν άμεση πρόσβαση στις βάσεις δεδομένων ως χώρες μέλη της Ιντερπόλ, επί του παρόντος ο Frontex, η Eurojust και η Ευρωπαϊκή Εισαγγελία δεν έχουν πρόσβαση στο πλαίσιο της εντολής τους [είτε άμεση πρόσβαση είτε πρόσβαση βάσει σύμπτωσης/απουσίας σύμπτωσης («hit/no hit»)], λόγω του ότι δεν έχουν συνάψει συμφωνία με την Ιντερπόλ
                  24
               .

               Στη συνέχεια αναλύονται ζητήματα που αφορούν τον εκάστοτε οργανισμό.

               Ευρωπόλ

               Επί του παρόντος ο Οργανισμός ανταλλάσσει πληροφορίες με την Ιντερπόλ και έχει πρόσβαση στις βάσεις δεδομένων της για την εκτέλεση των καθηκόντων του μέσω του αξιωματικού-συνδέσμου της Ιντερπόλ στην Ευρωπόλ ή μέσω του αξιωματικού-συνδέσμου του Οργανισμού στην Ιντερπόλ, βάσει της συμφωνίας συνεργασίας που ισχύει μεταξύ Ευρωπόλ και Ιντερπόλ
                  25
               . Ωστόσο, έχει φανεί στην πράξη ότι η διαδικασία αυτή θα πρέπει να βελτιωθεί, να επιταχυνθεί και να εξορθολογιστεί προκειμένου να διευκολυνθεί η ταχεία πρόσβαση σε αυτές τις πληροφορίες, ειδικότερα σε πληροφορίες που περιέχουν οι βάσεις δεδομένων της Ιντερπόλ σε σχέση με την αντιμετώπιση της τρομοκρατίας, και κυρίως στις αγγελίες της που περιλαμβάνουν πληροφορίες για τρομοκράτες. Με αυτόν τον τρόπο, η επιχειρησιακή υποστήριξη που παρέχει η Ευρωπόλ στα κράτη μέλη —ειδικότερα η αναλυτική ικανότητά της— θα είναι δυνατόν να βασίζεται σε πληροφορίες που τηρεί η Ιντερπόλ. Επομένως, η πρόσβαση στις βάσεις δεδομένων της Ιντερπόλ, είτε άμεση είτε έμμεση, θα βελτίωνε την επιχειρησιακή συνεργασία, λαμβανομένων ταυτόχρονα υπόψη των περιορισμών που επιβάλλουν οι κάτοχοι των δεδομένων.

               Frontex

               Ο Frontex έχει την εντολή να διασφαλίζει την ολοκληρωμένη διαχείριση των εξωτερικών συνόρων της ΕΕ, με σκοπό την αποτελεσματική διαχείριση αυτών, με πλήρη συμμόρφωση προς τα θεμελιώδη δικαιώματα
                  26
               . Μια από τις συνιστώσες της ευρωπαϊκής ολοκληρωμένης διαχείρισης και ελέγχου των συνόρων περιλαμβάνει μέτρα για τη διευκόλυνση της νόμιμης διέλευσης των συνόρων και, κατά περίπτωση, μέτρα σχετιζόμενα με την πρόληψη και τον εντοπισμό του διασυνοριακού εγκλήματος στα εξωτερικά σύνορα, ιδιαίτερα με την τρομοκρατία, την παράνομη διακίνηση μεταναστών, την εμπορία ανθρώπων και τη σωματεμπορία
                  27
               . Στο πλαίσιο αυτό, αποτελεί επιχειρησιακή ανάγκη η πρόσβαση του προσωπικού κατηγορίας 1 (μόνιμο προσωπικό
                  28
               ) του μόνιμου σώματος του Frontex στις βάσεις δεδομένων της Ιντερπόλ προκειμένου να εκτελεί τα καθήκοντά του. Πιο συγκεκριμένα, το άρθρο 82 παράγραφος 1 του κανονισμού (ΕΕ) 2019/1896 προβλέπει ότι τα μέλη των ομάδων κατηγορίας 1 πρέπει να έχουν την εξουσιοδότηση να εκτελούν τα καθήκοντα και να ασκούν τις αρμοδιότητες που απαιτούνται για τον έλεγχο των συνόρων
                  29
                οι οποίες προβλέπονται στον κανονισμό (ΕΕ) 2016/399
                  30
                (κώδικας συνόρων του Σένγκεν). Αυτό περιλαμβάνει τον έλεγχο των υπηκόων τρίτων χωρών με τη χρήση των βάσεων δεδομένων της Ιντερπόλ (ιδιαίτερα τη βάση δεδομένων για τα κλαπέντα και απολεσθέντα ταξιδιωτικά έγγραφα) στα εξωτερικά σύνορα, σύμφωνα με το άρθρο 8 παράγραφος 3 στοιχείο α) σημεία i)
                  31
                και ii)
                  32
                και το άρθρο 6 παράγραφος 1 στοιχείο ε)
                  33
                του κώδικα συνόρων του Σένγκεν. Έτσι θα αποτρέπονται και θα διερευνώνται τρομοκρατικά εγκλήματα, κυρίως μέσω συνοριακών ελέγχων στα εξωτερικά σύνορα της ΕΕ.

               Εurojust

               Αποτελεί βασική επιχειρησιακή ανάγκη του Οργανισμού η ενίσχυση της συνεργασίας με την Ιντερπόλ
                  34
                και η απόκτηση νομικής βάσης για την ανταλλαγή δεδομένων προσωπικού χαρακτήρα με σκοπό την εκτέλεση των καθηκόντων του
                  35
               . Πιο συγκεκριμένα, είναι αναγκαία η δομημένη και δομική συμμετοχή της Ιντερπόλ στις υποθέσεις της Eurojust, μεταξύ άλλων με συναντήσεις συντονισμού, κέντρα συντονισμού και κοινές ομάδες έρευνας
                  36
               . Ειδικότερα, όταν ζητείται η στήριξη της Eurojust για τον συντονισμό της υλοποίησης δικαστικών μέτρων και πρέπει να συλληφθούν άτομα σε τρίτες χώρες, η συμμετοχή της Ιντερπόλ θα δημιουργούσε προστιθέμενη αξία, θα επιτάχυνε τη δικαστική διαδικασία και θα διευκόλυνε το έργο της Eurojust
                  37
               . Επίσης, είναι αναγκαίο να ανταλλάσσει η Eurojust πληροφορίες με την Ιντερπόλ για ύποπτους αλλοδαπούς τρομοκράτες μαχητές
                  38
               , λαμβάνοντας ιδιαιτέρως υπόψη το αντιτρομοκρατικό μητρώο
                  39
                στην Eurojust. Οι δίαυλοι της Ιντερπόλ χρησιμοποιούνται ήδη για τη διαβίβαση αιτημάτων έκδοσης
                  40
                και μπορεί να καταστούν σύντομα διαθέσιμοι για τη διαβίβαση αιτημάτων αμοιβαίας δικαστικής συνδρομής
                  41
               .

               Ευρωπαϊκή Εισαγγελία

               Η Ευρωπαϊκή Εισαγγελία είναι ανεξάρτητος οργανισμός της ΕΕ αρμόδιος για την έρευνα, τη δίωξη και την παραπομπή στη δικαιοσύνη των δραστών αξιόποινων πράξεων καθώς και των συνεργών σε αξιόποινες πράξεις οι οποίες θίγουν τα οικονομικά συμφέροντα της ΕΕ. Έχει την εξουσία να διεξάγει έρευνες, να εφαρμόζει εισαγγελικές εντολές και να ασκεί εισαγγελικά καθήκοντα στα αρμόδια δικαστήρια των κρατών μελών. Στο πλαίσιο αυτό, οι επιχειρησιακές ανάγκες της Ευρωπαϊκής Εισαγγελίας όσον αφορά τη συνεργασία με την Ιντερπόλ είναι ίδιες με εκείνες οποιωνδήποτε εθνικών ερευνητικών και εισαγγελικών αρχών των κρατών μελών, οι οποίες περιλαμβάνουν την πρόσβαση σε πληροφορίες που τηρούνται σε βάσεις δεδομένων της Ιντερπόλ
                  42
                και την ανταλλαγή πληροφοριών με την Ιντερπόλ καθώς και με τρίτες χώρες μέσω της Ιντερπόλ. Η ανάγκη αυτή έχει καταστεί ακόμη πιο επιτακτική δεδομένου του διασυνοριακού χαρακτήρα των εγκλημάτων που εμπίπτουν στην αρμοδιότητα της Ευρωπαϊκής Εισαγγελίας και της ανάγκης συνεργασίας με τρίτες χώρες. Επιπλέον, η Ευρωπαϊκή Εισαγγελία αναμένεται ότι θα χρειάζεται τη συνδρομή της Ιντερπόλ για τη διευκόλυνση της ανταλλαγής πληροφοριών, ειδικότερα σε σχέση με την αμοιβαία νομική συνδρομή. Η συνεργασία μεταξύ της Ευρωπαϊκής Εισαγγελίας και της Ιντερπόλ αναμένεται να θεσπιστεί και να ρυθμιστεί, σύμφωνα με τις διατάξεις της εντολής της Ευρωπαϊκής Εισαγγελίας που αφορούν τη συνεργασία με διεθνείς οργανισμούς, στον βαθμό που είναι αναγκαίο για την εκπλήρωση των καθηκόντων της
                  43
               .

               Η ανάγκη για συμφωνία συνεργασίας αναγνωρίζεται και επιβεβαιώνεται επίσης από την Ιντερπόλ και τα μέλη της. Τον Οκτώβριο του 2019, η 88η γενική συνέλευση της Ιντερπόλ εξέδωσε το ψήφισμα 5 με το οποίο εξουσιοδότησε τη γενική γραμματεία της Ιντερπόλ να διεξαγάγει διαπραγματεύσεις με την ΕΕ για τη σύναψη συμφωνίας συνεργασίας.

               Άλλες μορφές συνεργασίας

               Παράλληλα, είναι ανάγκη να καλυφθούν άλλες μορφές συνεργασίας με την Ιντερπόλ, τις οποίες θα προσπαθήσει να διατηρήσει η Επιτροπή σε συνεργασία με τον ύπατο εκπρόσωπο για θέματα κοινής εξωτερικής πολιτικής και πολιτικής ασφαλείας (ΚΕΠΠΑ), για λογαριασμό της ΕΕ, βάσει χωριστής πράξης που θα υπογραφεί με την Ιντερπόλ, δυνάμει του άρθρου 220 της ΣΛΕΕ. Η συνεργασία αυτή θα συνάδει με το άρθρο 220 παράγραφος 2 της ΣΛΕΕ όσον αφορά την περιγραφή του συνολικού πλαισίου συνεργασίας και τη δημιουργία ενός πλαισίου δομημένου διαλόγου σε ανώτερο και τεχνικό επίπεδο, μεταξύ της ΕΕ και της Ιντερπόλ. Η συνεργασία αυτή θα παρέχει επίσης στις υπηρεσίες ασφαλείας της Επιτροπής, στην Ευρωπαϊκή Υπηρεσία Εξωτερικής Δράσης, στο Συμβούλιο και στο Κοινοβούλιο πρόσβαση σε συγκεκριμένες βάσεις δεδομένων της Ιντερπόλ για ελέγχους ιστορικού ασφαλείας, διερευνήσεις και εσωτερικές έρευνες για υπηκόους τρίτων χωρών και θα εξουσιοδοτεί την Επιτροπή να καταχωρίζει και να εκδίδει ελεγχόμενες ειδοποιήσεις για απολεσθείσες, κλαπείσες και ανακληθείσες ενωσιακές άδειες διέλευσης στη βάση δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα.

               2.Η ΠΡΟΒΛΕΠΟΜΕΝΗ ΣΥΜΦΩΝΙΑ ΣΥΝΕΡΓΑΣΙΑΣ

               Η προβλεπόμενη συμφωνία συνεργασίας μεταξύ της ΕΕ και της Ιντερπόλ θα επιδιώξει την επίτευξη των ακόλουθων στόχων.

               –Να ρυθμίζει τη συνεργασία μεταξύ της Ευρωπόλ και της Ιντερπόλ, λαμβάνοντας υπόψη τις τελευταίες εξελίξεις στην καταπολέμηση της τρομοκρατίας και του διασυνοριακού και διεθνικού σοβαρού οργανωμένου εγκλήματος, τις εκάστοτε επιχειρησιακές ανάγκες, την εντολή της Ευρωπόλ και το υφιστάμενο καθεστώς προστασίας δεδομένων της ΕΕ.

               –Να παρέχει τις διασφαλίσεις και εγγυήσεις που είναι αναγκαίες για να παρέχεται στα κράτη μέλη και στους οργανισμούς της ΕΕ ελεγχόμενη πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα (SLTD) και για τα ταξιδιωτικά έγγραφα που συνδέονται με καταχωρίσεις (TDAWN) μέσω της ευρωπαϊκής πύλης αναζήτησης, στον βαθμό που είναι αναγκαίο για την εκπλήρωση των καθηκόντων τους, σύμφωνα με τα δικαιώματα πρόσβασης που τους έχουν χορηγηθεί, με την ενωσιακή ή εθνική νομοθεσία που καλύπτει την πρόσβαση αυτή και σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               –Να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη της ΕΕ και στον Frontex (στην κεντρική μονάδα του ευρωπαϊκού συστήματος πληροφοριών και αδειοδότησης ταξιδιού) η πρόσβαση στις βάσεις δεδομένων της Ιντερπόλ μέσω της ευρωπαϊκής πύλης αναζήτησης σε συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               –Να παρέχει τις διασφαλίσεις και εγγυήσεις που είναι αναγκαίες για την εφαρμογή αναθεωρημένου κανονισμού για το σύστημα πληροφοριών για τις θεωρήσεις, ο οποίος επιτρέπει στα κράτη μέλη της ΕΕ να έχουν πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα (SLTD) και για τα ταξιδιωτικά έγγραφα που συνδέονται με καταχωρίσεις (TDAWN) μέσω της ευρωπαϊκής πύλης αναζήτησης, κατά την εξέταση αιτήσεων θεώρησης ή άδειας παραμονής, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               –Να θεσπίσει και να ρυθμίζει τη συνεργασία μεταξύ της Ευρωπαϊκής Εισαγγελίας, που έχει ιδρυθεί βάσει του κανονισμού (ΕΕ) 2017/1939, και της Ιντερπόλ, σύμφωνα με τις εντολές τους και σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               –Να παρέχει τη νομική βάση που εξουσιοδοτεί την Ευρωπόλ, το προσωπικό κατηγορίας 1 του Frontex (το μόνιμο προσωπικό του μόνιμου σώματος) και την Ευρωπαϊκή Εισαγγελία να έχουν πρόσβαση στις σχετικές βάσεις δεδομένων της Ιντερπόλ
                  44
                με σκοπό την εκπλήρωση των καθηκόντων τους, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               –Να παρέχει τη νομική βάση που εξουσιοδοτεί την Eurojust και την Ευρωπαϊκή Εισαγγελία να ανταλλάσσουν επιχειρησιακές πληροφορίες με την Ιντερπόλ, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               Όλοι οι στόχοι που απαριθμούνται ανωτέρω πρέπει να συμμορφώνονται πλήρως με το καθεστώς προστασίας δεδομένων της ΕΕ
                  45
               .

               3.ΑΡΜΟΔΙΟΤΗΤΑ ΤΗΣ ΕΕ

               Σύμφωνα με το άρθρο 3 παράγραφος 2 της ΣΛΕΕ η Ένωση έχει αποκλειστική αρμοδιότητα «για τη σύναψη διεθνούς συμφωνίας ... κατά το μέτρο που ενδέχεται να επηρεάσει τους κοινούς κανόνες ή να μεταβάλει την εμβέλειά τους.» Μια διεθνής συμφωνία μπορεί να επηρεάσει τους κοινούς κανόνες ή να μεταβάλει την εμβέλειά τους όταν το πεδίο που καλύπτει η συμφωνία συμπίπτει με την ενωσιακή νομοθεσία ή καλύπτεται σε μεγάλο βαθμό από το δίκαιο της ΕΕ. Η Ευρωπαϊκή Ένωση έχει θεσπίσει κοινούς κανόνες με βάση τα άρθρα 16, 77, 79, 85, 86, το άρθρο 87 παράγραφοι 1 και 2, και το άρθρο 88 της Συνθήκης για τη λειτουργία της Ευρωπαϊκής Ένωσης σχετικά με τις πτυχές που θα καλύπτονται από τη συμφωνία συνεργασίας.

               Το ισχύον νομικό πλαίσιο της Ευρωπαϊκής Ένωσης περιλαμβάνει:

               –τους κανονισμούς (ΕΕ) 2016/794, (ΕΕ) 2019/1896, (ΕΕ) 2018/1727 και (ΕΕ) 2017/1939 για την Ευρωπόλ, τον Frontex, την Eurojust και την Ευρωπαϊκή Εισαγγελία αντίστοιχα, που περιλαμβάνουν διατάξεις σχετικά με τη συνεργασία με διεθνείς οργανισμούς όπως η Ιντερπόλ,

               –τους κανονισμούς (ΕΕ) 2019/817, (ΕΕ) 2019/818 και (ΕΕ) 2018/1240, που προβλέπουν ελεγχόμενη πρόσβαση των κρατών μελών και οργανισμών της ΕΕ στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις,

               –τον κανονισμό (ΕΕ) 2017/458 για την τροποποίηση του κανονισμού (ΕΕ) 2016/399 (κώδικας συνόρων του Σένγκεν), ο οποίος έχει ως στόχο την ενίσχυση των ελέγχων στα εξωτερικά σύνορα με χρήση οικείων βάσεων δεδομένων, στις οποίες συμπεριλαμβάνεται και η βάσης δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα, ως μία από τις βάσεις δεδομένων στις οποίες θα αναζητούνται στοιχεία.

               Η παρούσα σύσταση είναι σύμφωνη με τις διατάξεις των προαναφερόμενων νομικών πράξεων.

               4.
                     ΝΟΜΙΚΗ ΒΑΣΗ

               Ο στόχος της παρούσας σύστασης είναι να ληφθεί εξουσιοδότηση από το Συμβούλιο ώστε η Επιτροπή να διαπραγματευθεί τη μελλοντική συμφωνία συνεργασίας μεταξύ της ΕΕ και της Ιντερπόλ εξ ονόματος της ΕΕ. Η νομική βάση προκειμένου το Συμβούλιο να επιτρέψει την έναρξη διαπραγματεύσεων είναι το άρθρο 218 παράγραφοι 3 και 4 της ΣΛΕΕ.

               5.
                     ΟΙ ΔΙΑΠΡΑΓΜΑΤΕΥΣΕΙΣ

               Σύμφωνα με το άρθρο 218 της ΣΛΕΕ, η Επιτροπή θα οριστεί υπεύθυνη για τη διεξαγωγή διαπραγματεύσεων για τη συμφωνία συνεργασίας μεταξύ ΕΕ και Ιντερπόλ.

               Η Επιτροπή θα διεξαγάγει τις διαπραγματεύσεις σύμφωνα με τις οδηγίες περί διαπραγματεύσεων που ορίζονται στο παράρτημα της απόφασης και σε συνεννόηση με ειδική επιτροπή που θα ορίσει το Συμβούλιο.

               Η Επιτροπή θα ενημερώνει πλήρως και εγκαίρως το Ευρωπαϊκό Κοινοβούλιο για την πορεία των διαπραγματεύσεων.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων σχετικά με συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Θα πρέπει να αρχίσουν διαπραγματεύσεις με σκοπό τη σύναψη συμφωνίας συνεργασίας (στο εξής: συμφωνία) μεταξύ Ευρωπαϊκής Ένωσης και Ιντερπόλ. Στόχος της συμφωνίας θα είναι να ρυθμίζει τη συνεργασία μεταξύ της Ένωσης και της Ιντερπόλ στον τομέα της επιβολής του νόμου σύμφωνα με τα άρθρα 87 και 88 της ΣΛΕΕ, της δικαστικής συνεργασίας σε ποινικές υποθέσεις σύμφωνα με τα άρθρα 82, 85 και 86 της ΣΛΕΕ και στον τομέα της ασφάλειας των συνόρων (στο πλαίσιο της διαχείρισης των συνόρων) σύμφωνα με το άρθρο 77 της ΣΛΕΕ.

               (2)Η συμφωνία θα πρέπει ρυθμίζει τη συνεργασία μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (στο εξής: Ευρωπόλ) και της Ιντερπόλ, λαμβάνοντας υπόψη τις τελευταίες εξελίξεις στην καταπολέμηση της τρομοκρατίας και του διασυνοριακού και διεθνικού σοβαρού οργανωμένου εγκλήματος, τις εκάστοτε επιχειρησιακές ανάγκες και την εντολή της Ευρωπόλ.

               (3)Η συμφωνία θα πρέπει να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη και στους οργανισμούς της ΕΕ η ελεγχόμενη πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα (στο εξής: SLTD) και για τα ταξιδιωτικά έγγραφα που συνδέονται με καταχωρίσεις (στο εξής: TDAWN) μέσω της ευρωπαϊκής πύλης αναζήτησης (στο εξής: ESP), στον βαθμό που είναι αναγκαίο για την εκπλήρωση των καθηκόντων τους, σύμφωνα με τα δικαιώματα πρόσβασης που τους έχουν χορηγηθεί και με την ενωσιακή ή εθνική νομοθεσία που καλύπτει την πρόσβαση αυτή.

               (4)Η συμφωνία θα πρέπει να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη και στην κεντρική μονάδα του ευρωπαϊκού συστήματος πληροφοριών και αδειοδότησης ταξιδιού (στο εξής: ETIAS) του Ευρωπαϊκού Οργανισμού Συνοριοφυλακής και Ακτοφυλακής (στο εξής: Frontex) η πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις μέσω της ευρωπαϊκής πύλης αναζήτησης.

               (5)Η συμφωνία θα πρέπει να παρέχει τις αναγκαίες διασφαλίσεις και εγγυήσεις για την εφαρμογή αναθεωρημένου κανονισμού για το σύστημα πληροφοριών για τις θεωρήσεις ο οποίος επιτρέπει στα κράτη μέλη της ΕΕ να έχουν πρόσβαση στις βάσεις δεδομένων της Ιντερπόλ μέσω της ευρωπαϊκής πύλης αναζήτησης, κατά την εξέταση αιτήσεων θεώρησης ή άδειας παραμονής.

               (6)Η συμφωνία θα πρέπει να διευκολύνει τη θέσπιση και τη ρύθμιση της συνεργασίας μεταξύ της Ευρωπαϊκής Εισαγγελίας και της Ιντερπόλ.

               (7)Η συμφωνία θα πρέπει να παρέχει τη νομική βάση που εξουσιοδοτεί την Ευρωπόλ, το μόνιμο προσωπικό του μόνιμου σώματος του Frontex (προσωπικό κατηγορίας 1) και την Ευρωπαϊκή Εισαγγελία να έχουν πρόσβαση στις σχετικές βάσεις δεδομένων της Ιντερπόλ με σκοπό την εκπλήρωση των καθηκόντων τους.

               (8)Η συμφωνία θα πρέπει να παρέχει τη νομική βάση που εξουσιοδοτεί τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την Ευρωπαϊκή Εισαγγελία να ανταλλάσσουν επιχειρησιακές πληροφορίες με την Ιντερπόλ.

               (9)Το άρθρο 23 παράγραφοι 1, 2 και 5 του κανονισμού (ΕΕ) 2016/794 του Ευρωπαϊκού Κοινοβουλίου και του Συμβουλίου
                  46
                προβλέπει την ανταλλαγή δεδομένων προσωπικού χαρακτήρα μεταξύ της Ευρωπόλ και διεθνών οργανισμών, στον βαθμό που αυτό είναι αναγκαίο για την εκπλήρωση των καθηκόντων της Ευρωπόλ, όπως ορίζονται στο άρθρο 4 του κανονισμού (ΕΕ) 2016/794.

               (10)Σύμφωνα με το άρθρο 5 παράγραφος 9 του κανονισμού (ΕΕ) 2019/817 του Ευρωπαϊκού Κοινοβουλίου και του Συμβουλίου
                  47
               , το άρθρο 5 παράγραφος 9 του κανονισμού (ΕΕ) 2019/818 του Ευρωπαϊκού Κοινοβουλίου και του Συμβουλίου
                  48
                και το άρθρο 12 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου
                  49
               , οι αναζητήσεις στις βάσεις δεδομένων της Ιντερπόλ θα πρέπει να εκτελούνται κατά τρόπον ώστε να μην αποκαλύπτεται καμία πληροφορία στον κάτοχο του σήματος της Ιντερπόλ. Σύμφωνα με το άρθρο 65 του κανονισμού (ΕΕ) 2018/1240, τα δεδομένα προσωπικού χαρακτήρα δεν διαβιβάζονται ούτε καθίστανται διαθέσιμα σε τρίτη χώρα, διεθνή οργανισμό ή ιδιώτη, εξαιρουμένων των διαβιβάσεων προς την Ιντερπόλ με σκοπό την εκτέλεση αυτοματοποιημένης επεξεργασίας με τη χρήση των βάσεων δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις, και οι εν λόγω διαβιβάσεις εκτελούνται σύμφωνα με τον κανονισμό (ΕΕ) 2018/1725
                  50
               .

               (11)Τα άρθρα 80, 99 και 104 του κανονισμού (ΕΕ) 2017/1939 του Συμβουλίου
                  51
                ορίζουν συγκεκριμένα τις σχέσεις μεταξύ της Ευρωπαϊκής Εισαγγελίας και διεθνών οργανισμών και προβλέπουν την ανταλλαγή πληροφοριών μεταξύ τους.

               (12)Με βάση την αιτιολογική σκέψη 33 του κανονισμού (ΕΕ) 2016/794 και την αιτιολογική σκέψη 46 του κανονισμού (ΕΕ) 2018/1727 του Ευρωπαϊκού Κοινοβουλίου και του Συμβουλίου
                  52
               , ενδείκνυται να ενισχυθεί η συνεργασία μεταξύ της Ευρωπόλ και της Ιντερπόλ και μεταξύ της Eurojust και της Ιντερπόλ, αντίστοιχα, μέσω της προαγωγής της αποτελεσματικής ανταλλαγής δεδομένων προσωπικού χαρακτήρα.

               (13)Το άρθρο 68 παράγραφος 1 του κανονισμού (ΕΕ) 2019/1896 του Ευρωπαϊκού Κοινοβουλίου και του Συμβουλίου
                  53
                προβλέπει τη δυνατότητα συνεργασίας του Frontex με διεθνείς οργανισμούς, στους οποίους περιλαμβάνεται συγκεκριμένα η Ιντερπόλ. Σύμφωνα με το άρθρο 82 παράγραφος 1 του κανονισμού (ΕΕ) 2019/1896, τα μέλη των ομάδων που αποστέλλονται από το μόνιμο σώμα του Frontex πρέπει να δύνανται να εκτελούν τα καθήκοντα και να ασκούν τις αρμοδιότητες που απαιτούνται για τον έλεγχο των συνόρων, όπως ορίζονται στον κανονισμό (ΕΕ) 2016/399 του Ευρωπαϊκού Κοινοβουλίου και του Συμβουλίου
                  54
                (κώδικας συνόρων του Σένγκεν). Σύμφωνα με το άρθρο 8 παράγραφος 3 στοιχείο α) σημεία i)
                  55
                και ii)
                  56
                και το άρθρο 6 παράγραφος 1 στοιχείο ε)
                  57
                του κανονισμού (ΕΕ) 2016/399, αυτό περιλαμβάνει τον έλεγχο των υπηκόων τρίτων χωρών με τη χρήση των βάσεων δεδομένων της Ιντερπόλ (ιδιαίτερα τη βάση δεδομένων για τα κλαπέντα και απολεσθέντα ταξιδιωτικά έγγραφα) στα εξωτερικά σύνορα των κρατών μελών και τρίτων χωρών που συνδέονται με την υλοποίηση, την εφαρμογή και την ανάπτυξη του κεκτημένου του Σένγκεν όσον αφορά τον έλεγχο προσώπων στα εξωτερικά σύνορα.

               (14)Το άρθρο 47 παράγραφοι 5 και 6 και τα άρθρα 52 και 56 του κανονισμού (ΕΕ) 2018/1727 ορίζουν τις σχέσεις και προβλέπουν την ανταλλαγή δεδομένων προσωπικού χαρακτήρα μεταξύ της Eurojust και διεθνών οργανισμών.

               (15)Με βάση την αιτιολογική σκέψη 96 της κανονισμού (ΕΕ) 2017/1939 του Συμβουλίου, ενδείκνυται να ενισχυθεί η συνεργασία μεταξύ της ΕΕ και της Ιντερπόλ μέσω της προαγωγής της αποτελεσματικής ανταλλαγής δεδομένων προσωπικού χαρακτήρα.

               (16)Το άρθρο 94 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου
                  58
                ορίζει τις προϋποθέσεις για τη διαβίβαση επιχειρησιακών δεδομένων προσωπικού χαρακτήρα σε διεθνείς οργανισμούς.

               (17)Η συμφωνία θα πρέπει να συμμορφώνεται πλήρως με τις διατάξεις για την προστασία των δεδομένων στην Ευρωπαϊκή Ένωση που ορίζουν ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου
                  59
               , ο κανονισμός (ΕΕ) 2018/1725 και η οδηγία 2016/680
                  60
                του Ευρωπαϊκού Κοινοβουλίου και του Συμβουλίου.

               (18)Η συμφωνία θα πρέπει να σέβεται πλήρως τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), και συγκεκριμένα το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με όλα τα δικαιώματα και τις αρχές που κατοχυρώνονται στον Χάρτη.

               (19)Η Επιτροπή θα πρέπει να ζητήσει τη γνώμη του Ευρωπαίου Επόπτη Προστασίας Δεδομένων κατά τη διάρκεια της διαπραγμάτευσης της συμφωνίας ή, σε κάθε περίπτωση, πριν από τη σύναψη της συμφωνίας.

               (20)Η Επιτροπή θα πρέπει να οριστεί διαπραγματευτής της Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ευρωπαϊκής Ένωσης, συμφωνία μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας σχετικά με τη συνεργασία για την πρόληψη και την καταπολέμηση της τρομοκρατίας και του σοβαρού εγκλήματος και τη διασφάλιση της ευρωπαϊκής ολοκληρωμένης διαχείρισης των εξωτερικών συνόρων των κρατών μελών και τρίτων χωρών που συνδέονται με την υλοποίηση, την εφαρμογή και την ανάπτυξη του κεκτημένου του Σένγκεν όσον αφορά τον έλεγχο προσώπων στα εξωτερικά σύνορα, συμπεριλαμβανομένων των απαραίτητων διασφαλίσεων για την προστασία των δεδομένων προσωπικού χαρακτήρα.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Καταστατικός χάρτης της ΔΟΕΑ-Ιντερπόλ [I/CONS/GA/1956 (2017)].

                     (2)

                        Κανόνες της Ιντερπόλ για την επεξεργασία δεδομένων [III/IRPD/GA/2011 (2019)].

                     (3)

                        Κοινή θέση 2005/69/ΔΕΥ του Συμβουλίου, της 24ης Ιανουαρίου 2005, για την ανταλλαγή ορισμένων δεδομένων με την Interpol (ΕΕ L 27 της 29.1.2005, σ. 61).

                     (4)

                        Δεδομένα που αναφέρονται σε εκδοθέντα και μη συμπληρωμένα διαβατήρια τα οποία έχουν κλαπεί, απολεσθεί ή υπεξαιρεθεί, και λαμβάνουν κατάλληλη μορφή για να εισαχθούν σε ένα συγκεκριμένο σύστημα πληροφοριών. Τα δεδομένα διαβατηρίου που καταχωρίζονται στη βάση δεδομένων της Ιντερπόλ αναφέρουν μόνο τον αριθμό διαβατηρίου, τη χώρα έκδοσης και το είδος του εγγράφου [άρθρο 2 παράγραφος 1 της κοινής θέσης 2005/69/ΔΕΥ του Συμβουλίου].

                     (5)

                        Ο πολυετής κύκλος πολιτικής της ΕΕ αποσκοπεί στη συνεκτική και μεθοδολογική αντιμετώπιση των σημαντικότερων απειλών που δημιουργεί για την ΕΕ το οργανωμένο και σοβαρό διεθνές έγκλημα, μέσω βελτίωσης και ενίσχυσης της συνεργασίας μεταξύ των αρμόδιων υπηρεσιών των κρατών μελών, των θεσμικών οργάνων και οργανισμών της ΕΕ, καθώς και τρίτων χωρών και οργανισμών, συμπεριλαμβανομένου του ιδιωτικού τομέα κατά περίπτωση.

                     (6)

                        Οι οργανισμοί στον τομέα της δικαιοσύνης και των εσωτερικών υποθέσεων είναι ενωσιακοί οργανισμοί που συστήνονται βάσει του τίτλου V «Ο χώρος ελευθερίας, ασφάλειας και δικαιοσύνης» της ΣΛΕΕ. Ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), ο Ευρωπαϊκός Οργανισμός Συνοριοφυλακής και Ακτοφυλακής (Frontex), ο Οργανισμός της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust), το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ), ο Οργανισμός της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ) και ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) είναι οργανισμοί στον τομέα της δικαιοσύνης και των εσωτερικών υποθέσεων (ΔΕΥ).

                     (7)

                        Η συμφωνία συνεργασίας μεταξύ Ιντερπόλ και Ευρωπόλ υπεγράφη στις 5 Νοεμβρίου 2001. Το μνημόνιο συνεννόησης για τη συνεργασία μεταξύ Eurojust και Ιντερπόλ υπεγράφη στις 15 Ιουλίου 2013. Η ρύθμιση εργασίας μεταξύ Ιντερπόλ και Frontex υπεγράφη στις 27 Μαΐου 2009. Η ρύθμιση εργασίας μεταξύ ΕΑΑ και Γενικής Γραμματείας της Ιντερπόλ υπεγράφη στις 6 Δεκεμβρίου 2017. Η συμφωνία συνεργασίας μεταξύ Ιντερπόλ και EMCDDA υπεγράφη στις 25 Σεπτεμβρίου 2001.

                     (8)

                        Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).

                     (9)

                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τη στρατηγική της ΕΕ για την Ένωση Ασφάλειας [COM(2020) 605 final της 24ης Ιουλίου 2020, Βρυξέλλες].

                     (10)

                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Θεματολόγιο της ΕΕ για την καταπολέμηση της τρομοκρατίας: πρόβλεψη, πρόληψη, προστασία και αντιμετώπιση. [COM(2020) 795 final της 9ης Δεκεμβρίου 2020, Βρυξέλλες]

                     (11)

                        Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).

                     (12)

                        Η συμφωνία συμπληρώθηκε αργότερα με αρκετά έγγραφα σχετικά με τη συνεργασία τα οποία συνομολογήθηκαν ή υπεγράφησαν μεταξύ των οργανισμών, για παράδειγμα σχετικά με τη συνεργασία μέσω αξιωματικών-συνδέσμων και τη θέσπιση, την υλοποίηση και τη λειτουργία μας ασφαλούς γραμμής επικοινωνίας για την ανταλλαγή πληροφοριών.

                     (13)

                        Οι αγγελίες της Ιντερπόλ αποτελούν διεθνή αιτήματα συνεργασίας ή σήματα που επιτρέπουν στις υπηρεσίες επιβολής του νόμου να ανταλλάσσουν κεντρικά κρίσιμες πληροφορίες περί εγκλημάτων, συμπεριλαμβανομένων πληροφοριών για την τρομοκρατία. Οι αγγελίες περιλαμβάνουν προειδοποιήσεις σχετικά με εγκληματικές δραστηριότητες προσώπων —όταν τα πρόσωπα αυτά θεωρούνται ότι αποτελούν δυνητική απειλή για τη δημόσια ασφάλεια—, προειδοποιήσεις για συμβάντα, πρόσωπα, αντικείμενα ή διαδικασίες που συνιστούν σοβαρή και επικείμενη απειλή για τη δημόσια ασφάλεια, καθώς και πληροφορίες για τρόπους δράσης, αντικείμενα, συσκευές και μεθόδους απόκρυψης που χρησιμοποιούν οι εγκληματίες.

                     (14)

                        Το άρθρο 25 του κανονισμού για την Ευρωπόλ προβλέπει ότι η Επιτροπή πρέπει να αξιολογεί τις διατάξεις που περιέχονται στις συμφωνίες συνεργασίας που έχουν συναφθεί πριν από την έναρξη ισχύος του κανονισμού για την Ευρωπόλ, όπως η συμφωνία με την Ιντερπόλ. Η Επιτροπή πρέπει να ενημερώνει το Ευρωπαϊκό Κοινοβούλιο και το Συμβούλιο σχετικά με τα αποτελέσματα της αξιολόγησης και, ενδεχομένως, να υποβάλλει στο Συμβούλιο σύσταση απόφασης που επιτρέπει την έναρξη διαπραγματεύσεων για τη σύναψη διεθνών συμφωνιών σύμφωνα με το άρθρο 218 της ΣΛΕΕ, θεσπίζοντας κατάλληλες εγγυήσεις για την προστασία της ιδιωτικής ζωής, των θεμελιωδών δικαιωμάτων και των ελευθεριών των φυσικών προσώπων.

                     (15)

                        Μετά τη σύναψη της συμφωνίας συνεργασίας μεταξύ της Ευρωπόλ και της Ιντερπόλ, η εντολή της Ευρωπόλ έχει τροποποιηθεί δύο φορές, το 2009 και στη συνέχεια το 2017 [απόφαση 2009/371/ΔΕΥ του Συμβουλίου, κανονισμός (ΕΕ) 2016/794]. Στις 9 Δεκεμβρίου 2020, η Επιτροπή πρότεινε την παράταση της εντολής της Ευρωπόλ [COM(2020) 796 final της 9ης Δεκεμβρίου 2020, Βρυξέλλες].

                     (16)

                        Μετά την έναρξη ισχύος της συμφωνίας συνεργασίας μεταξύ Ευρωπόλ και Ιντερπόλ του 2001, το καθεστώς προστασίας δεδομένων της ΕΕ έχει τροποποιηθεί σημαντικά. Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (γενικός κανονισμός για την προστασία των δεδομένων, EE L 119, της 4.5.2016, σ. 1), κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295, της 21.11.2018, σ. 39), οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119, της 4.5.2016, σ. 89) (οδηγία για την προστασία των δεδομένων στο πλαίσιο της επιβολής του νόμου). Θα πρέπει επίσης να επισημανθεί ότι οι διατάξεις της εντολής της Ευρωπόλ για την προστασία των δεδομένων έχουν επικαιροποιηθεί μετά την έναρξη ισχύος της συμφωνίας συνεργασίας μεταξύ Ευρωπόλ και Ιντερπόλ του 2001.

                     (17)

                        Κανονισμός (ΕΕ) 2019/817 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα των συνόρων και θεωρήσεων και την τροποποίηση των κανονισμών (ΕΚ) αριθ. 767/2008, (ΕΕ) 2016/399, (ΕΕ) 2017/2226, (ΕΕ) 2018/1240, (ΕΕ) 2018/1726 και (ΕΕ) 2018/1861 του Ευρωπαϊκού Κοινοβουλίου και του Συμβουλίου, και των αποφάσεων 2004/512/ΕΚ και 2008/633/ΔΕΥ του Συμβουλίου (ΕΕ L 135 της 22.5.2019, σ. 27) και κανονισμός (ΕΕ) 2019/818 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα της αστυνομικής και δικαστικής συνεργασίας, του ασύλου και της μετανάστευσης και για την τροποποίηση των κανονισμών (ΕΕ) 2018/1726, (ΕΕ) 2018/1862 και (ΕΕ) 2019/816 (ΕΕ L 135 της 22.5.2019, σ. 85).

                     (18)

                        Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).

                     (19)

                        Στο πλαίσιο του κανονισμού για τη διαλειτουργικότητα και του κανονισμού για το σύστημα πληροφοριών ETIAS [άρθρο 4 παράγραφος 17 του κανονισμού (ΕΕ) 2019/817 και του κανονισμού (ΕΕ) 2019/818 και άρθρο 12 του κανονισμού (ΕΕ) 2018/1240], ο όρος «βάσεις δεδομένων της Ιντερπόλ» αναφέρεται μόνο στη βάση δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα (βάση δεδομένων SLTD) και στη βάση δεδομένων της Ιντερπόλ για τα ταξιδιωτικά έγγραφα που συνδέονται με καταχωρίσεις (βάση δεδομένων TDAWN).

                     (20)

                        COM(2018) 302 final της 16.5.2018.

                     (21)

                        Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ των κρατών μελών για τις θεωρήσεις μικρής διάρκειας (κανονισμός VIS) (ΕΕ L 218 της 13.8.2008, σ. 60).

                     (22)

                        Αγγελίες (αποθηκεύονται στοιχεία στο σύστημα εγκληματολογικών πληροφοριών της Ιντερπόλ – ICIS])· ονομαστικά δεδομένα·

                     διεθνής βάση δεδομένων με εικόνες σεξουαλικής εκμετάλλευσης παιδιών

                  · δακτυλικά αποτυπώματα, δημιουργία προφίλ DNA και αναγνώριση προσώπου· κλαπέντα και απολεσθέντα ταξιδιωτικά έγγραφα (βάση δεδομένων SLTD)· κλαπέντα διοικητικά έγγραφα (SAD)· πλαστά έγγραφα· σύστημα Edison· κλαπέντα μηχανοκίνητα οχήματα (SMV), σκάφη και έργα τέχνης (WOA),

                     πίνακας αναφοράς της Ιντερπόλ για πυροβόλα όπλα

                  ,

                     σύστημα διαχείρισης αρχείων παράνομων πυροβόλων όπλων και εντοπισμού της Ιντερπόλ

                   (iARMS),

                     δίκτυο βαλλιστικών πληροφοριών της Ιντερπόλ

                   (IBIN), δίκτυα οργανωμένου εγκλήματος και θαλάσσια πειρατεία.

                     (23)

                        Ως Frontex αναφέρεται ο Ευρωπαϊκός Οργανισμός Συνοριοφυλακής και Ακτοφυλακής. Κανονισμός (EE) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (ΕΕ L 295 της 14.11.2019, σ. 1).

                     (24)

                        Σύμφωνα με το άρθρο 6 παράγραφος 2 και το άρθρο 27 των κανόνων της Ιντερπόλ για την επεξεργασία δεδομένων [III/IRPD/GA/2011 (2019)], για να έχουν οι διεθνείς οντότητες πρόσβαση στο σύστημα πληροφοριών της Ιντερπόλ απαιτείται συμφωνία με την Ιντερπόλ.

                     (25)

                        Το άρθρο 3 του μνημονίου συνεννόησης του 2009, που αναφέρεται στο άρθρο 4 παράγραφος 1 της συμφωνίας μεταξύ Ιντερπόλ και Ευρωπόλ του 2001, προβλέπει ότι ο αξιωματικός-σύνδεσμος στον αντισυμβαλλόμενο έχει την ευθύνη να διευκολύνει την πρακτική ανταλλαγή πληροφοριών.

                     (26)

                        Άρθρο 1 του κανονισμού (ΕΕ) 2019/1896.

                     (27)

                        Άρθρο 3 παράγραφος 1 στοιχείο α) του κανονισμού (ΕΕ) 2019/1896.

                     (28)

                        Σύμφωνα με το άρθρο 54 του κανονισμού (ΕΕ) 2019/1896, το μόνιμο σώμα της Ευρωπαϊκής Συνοριοφυλακής και Ακτοφυλακής πρέπει να απαρτίζεται από τέσσερις κατηγορίες επιχειρησιακού προσωπικού. Η κατηγορία 1 περιλαμβάνει το μόνιμο προσωπικό που αποστέλλεται ως μέλη ομάδων σε περιοχές επιχειρήσεων σύμφωνα με το άρθρο 55 του εν λόγω κανονισμού. Ο Οργανισμός πρέπει να συνεισφέρει στα μέλη του μόνιμου προσωπικού του (κατηγορία 1) στο μόνιμο σώμα τα οποία αποστέλλονται σε περιοχές επιχειρήσεων ως μέλη των ομάδων εξουσιοδοτημένα να εκτελούν τα καθήκοντα και τις αρμοδιότητες σύμφωνα με το άρθρο 82 του εν λόγω κανονισμού. Τα καθήκοντά τους περιλαμβάνουν την αντιμετώπιση του διασυνοριακού εγκλήματος και της τρομοκρατίας.

                     (29)

                        Σύμφωνα με το άρθρο 8 παράγραφος 1 του κανονισμού (ΕΕ) 2016/399, η διασυνοριακή κυκλοφορία στα εξωτερικά σύνορα υπόκειται σε ελέγχους εκ μέρους των συνοριοφυλάκων. Οι έλεγχοι αυτοί μπορούν επίσης να αφορούν τα μέσα μεταφοράς και τα αντικείμενα που ευρίσκονται στην κατοχή των προσώπων που διέρχονται τα σύνορα.

                     (30)

                        Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (EE L 77 της 23.3.2016, σ. 1), ενοποιημένη έκδοση, όπως τροποποιήθηκε με τους κανονισμούς (ΕΕ) 2016/1624, (ΕΕ) 2017/458 και (ΕΕ) 2019/817.

                     (31)

                        Κατά την άφιξη και την έξοδο, οι υπήκοοι τρίτων χωρών πρέπει να υποβάλλονται σε διεξοδικούς ελέγχους, που περιλαμβάνουν την εξακρίβωση της ταυτότητας και της ιθαγένειας του υπηκόου τρίτης χώρας, καθώς και της γνησιότητας και της ισχύος του ταξιδιωτικού εγγράφου για τη διέλευση των συνόρων. Αυτό πραγματοποιείται, μεταξύ άλλων, με αναζήτηση στοιχείων στις οικείες βάσεις δεδομένων, ιδίως (αλλά όχι μόνο) στη βάση δεδομένων SLTD της Ιντερπόλ.

                     (32)

                        Ο ανωτέρω έλεγχος περιλαμβάνει εξακρίβωση ότι το ταξιδιωτικό έγγραφο συνοδεύεται, ανάλογα με την περίπτωση, από την απαραίτητη θεώρηση, άδεια ταξιδιού ή τίτλο διαμονής.

                     (33)

                        Οι προϋποθέσεις εισόδου των υπηκόων τρίτων χωρών περιλαμβάνουν το γεγονός ότι δεν θεωρούνται απειλή για τη δημόσια τάξη, την εσωτερική ασφάλεια, τη δημόσια υγεία ή τις διεθνείς σχέσεις ενός εκ των κρατών μελών, ιδίως, δε, δεν είναι καταχωρισμένοι ως ανεπιθύμητοι στις εθνικές βάσεις δεδομένων των κρατών μελών για τους ίδιους λόγους.

                     (34)

                        Σύμφωνα με την αιτιολογική σκέψη 46 του κανονισμού (ΕΕ) 2018/1727, ενδείκνυται να ενισχυθεί η συνεργασία μεταξύ της ΕΕ και της Ιντερπόλ μέσω της προαγωγής της αποτελεσματικής ανταλλαγής δεδομένων προσωπικού χαρακτήρα, με παράλληλη εξασφάλιση του σεβασμού των θεμελιωδών δικαιωμάτων και ελευθεριών που αφορούν την αυτόματη επεξεργασία δεδομένων προσωπικού χαρακτήρα. Όποτε διαβιβάζονται επιχειρησιακά δεδομένα προσωπικού χαρακτήρα από την Eurojust προς την Ιντερπόλ και προς χώρες που έχουν εντεταλμένα μέλη στην Ιντερπόλ θα πρέπει να εφαρμόζεται ο κανονισμός (ΕΕ) 2018/1727, ιδίως οι διατάξεις σχετικά με τις διεθνείς διαβιβάσεις.

                     (35)

                        Σύμφωνα με το άρθρο 2 παράγραφοι 1 και 3 του κανονισμού (ΕΕ) 2018/1727, η Eurojust πρέπει να υποστηρίζει και ενισχύει τον συντονισμό και τη συνεργασία μεταξύ των εθνικών αρχών για την έρευνα και τη δίωξη σοβαρών εγκλημάτων τα οποία είναι αρμόδια να αντιμετωπίζει, που έχουν επιπτώσεις σε δύο ή περισσότερα κράτη μέλη ή απαιτούν δίωξη σε κοινές βάσεις, βάσει επιχειρήσεων που διεξάγονται και πληροφοριών που παρέχονται από τις αρχές των κρατών μελών, την Ευρωπόλ, την Ευρωπαϊκή Εισαγγελία και την OLAF. Η Eurojust πρέπει να ασκεί τα καθήκοντά της κατόπιν αιτήσεως των αρμόδιων αρχών των κρατών μελών, με δική της πρωτοβουλία ή κατόπιν αιτήσεως της Ευρωπαϊκής Εισαγγελίας εντός των ορίων των αρμοδιοτήτων της τελευταίας.

                     (36)

                        Σύμφωνα με το άρθρο 4 παράγραφος 1 του κανονισμού (ΕΕ) 2018/1727, η Eurojust πρέπει να επικουρεί τις αρμόδιες αρχές των κρατών μελών προκειμένου να εξασφαλίσει τον καλύτερο δυνατό συντονισμό των ερευνών και των διώξεων, να παρέχει επιχειρησιακή και τεχνική υποστήριξη στις διασυνοριακές επιχειρήσεις και έρευνες των κρατών μελών, καθώς και στις κοινές ομάδες ερευνών, και να στηρίζει τις δράσεις των κρατών μελών για την καταπολέμηση μορφών σοβαρών αδικημάτων για τα οποία είναι αρμόδια.

                     (37)

                        Σύμφωνα με το άρθρο 2 παράγραφος 2, στοιχείο β) του κανονισμού (ΕΕ) 2018/1727, η Eurojust πρέπει να διευκολύνει την εκτέλεση αιτήσεων και αποφάσεων δικαστικής συνεργασίας, μεταξύ άλλων αιτήσεων και αποφάσεων που βασίζονται σε πράξεις με τις οποίες υλοποιείται η αρχή της αμοιβαίας αναγνώρισης.

                     (38)

                        Ως αλλοδαποί τρομοκράτες μαχητές νοούνται «άτομα τα οποία μεταβαίνουν σε κράτος διαφορετικό του κράτους διαμονής ή του κράτους ιθαγενείας τους με σκοπό την τέλεση, τον σχεδιασμό ή την προπαρασκευή τρομοκρατικών πράξεων ή τη συμμετοχή σε αυτές ή την παροχή ή την παρακολούθηση τρομοκρατικής εκπαιδεύσεως, μεταξύ άλλων, με ένοπλες συγκρούσεις» [ψήφισμα 2178(2014) του Συμβουλίου Ασφαλείας των Ηνωμένων Εθνών].

                     (39)

                        Το αντιτρομοκρατικό μητρώο (CTR) τέθηκε σε λειτουργία το 2019 στην Eurojust προκειμένου να ενισχυθεί η δικαστική αντιμετώπιση των τρομοκρατικών απειλών στα κράτη μέλη και να βελτιωθεί η ασφάλεια των πολιτών. Το αντιτρομοκρατικό μητρώο συγκεντρώνει βασικές δικαστικές πληροφορίες με σκοπό τη δημιουργία συνδέσμων προς διαδικασίες εναντίον υπόπτων για τρομοκρατικά εγκλήματα. Το αντιτρομοκρατικό μητρώο τελεί υπό τη διαχείριση της Eurojust στη Χάγη σε 24ωρη βάση και παρέχει προδραστική στήριξη στις εθνικές δικαστικές αρχές. Αυτές οι συγκεντρωτικές πληροφορίες θα βοηθήσουν τους εισαγγελείς να πραγματοποιούν ενεργότερο συντονισμό και να εντοπίζουν υπόπτους ή δίκτυα που διερευνώνται σε συγκεκριμένες υποθέσεις με πιθανές διασυνοριακές επιπτώσεις.

                     (40)

                        Η γενική συνέλευση της Ιντερπόλ ενέκρινε τη νομική πράξη που διέπει τη χρήση του ηλεκτρονικού συστήματος έκδοσης (κανόνες ηλεκτρονικής έκδοσης) στην 83η συνεδρίασή της (Μονακό, 3-7 Νοεμβρίου 2014, ψήφισμα AG-2014-RES-20).

                     (41)

                        Η πρωτοβουλία για την ηλεκτρονική αμοιβαία νομική συνδρομή (e-MLA) αποσκοπεί στην ανάπτυξη ενός εργαλείου της Ιντερπόλ για την ασφαλή διαβίβαση μηνυμάτων αμοιβαίας νομικής συνδρομής (MLA). Βάσει του ψηφίσματος GA-2018-87-RES-04 (Ντουμπάι, Ηνωμένα Αραβικά Εμιράτα, 18-21 Νοεμβρίου 2018) ανατέθηκε στη γενική γραμματεία, κατόπιν διαβούλευσης με τις χώρες μέλη της Ιντερπόλ, να υποβάλλει αναφορά για την τεχνική ανάπτυξη του συστήματος e-MLA και να διαβιβάσει στη γενική συνέλευση μια κατάλληλη δέσμη κανόνων που θα διέπουν τη χρήση αυτής της νέας δυνατότητας της Ιντερπόλ, προς έγκριση σε μελλοντική συνεδρίαση, αν εξασφαλιστεί επαρκής χρηματοδότηση.

                     (42)

                        Για παράδειγμα, αγγελίες για άτομα, που είναι σημαντικές για υποθέσεις διαφθοράς και απάτης, η βάση δεδομένων SLTD, η βάση δεδομένων Dial-Doc που παρουσιάζει νέες μορφές πλαστογράφησης εγγράφων, οι διάφορες βάσεις δεδομένων για κλαπέντα περιουσιακά στοιχεία που προορίζονται για έρευνες και για την ανάκτηση περιουσιακών στοιχείων.

                     (43)

                        Το άρθρο 99 παράγραφος 3 και το άρθρο 104 του κανονισμού (ΕΕ) 2017/1939 προβλέπουν τη συνεργασία μεταξύ της Ευρωπαϊκής Εισαγγελίας και διεθνών οργανισμών, όπως η Ιντερπόλ, στον βαθμό που είναι αναγκαίο για την εκπλήρωση των καθηκόντων της Ευρωπαϊκής Εισαγγελίας. Σύμφωνα με την αιτιολογική σκέψη 96 του κανονισμού για την Ευρωπαϊκή Εισαγγελία: «Όλα τα κράτη μέλη της Ευρωπαϊκής Ένωσης συνδέονται με τον Διεθνή Οργανισμό Εγκληματολογικής Αστυνομίας (Interpol). Για την εκπλήρωση της αποστολής της, η Interpol λαμβάνει, αποθηκεύει και διανέμει δεδομένα προσωπικού χαρακτήρα με σκοπό να παρέχει στις αρμόδιες αρχές συνδρομή κατά την πρόληψη και την καταπολέμηση της διεθνούς εγκληματικότητας. Ενδείκνυται, ως εκ τούτου, να ενισχυθεί η συνεργασία μεταξύ της Ένωσης και της Interpol μέσω της προαγωγής της αποτελεσματικής ανταλλαγής δεδομένων προσωπικού χαρακτήρα, με παράλληλη εξασφάλιση του σεβασμού των θεμελιωδών δικαιωμάτων και ελευθεριών που αφορούν την αυτόματη επεξεργασία δεδομένων προσωπικού χαρακτήρα. Όποτε διαβιβάζονται επιχειρησιακά δεδομένα προσωπικού χαρακτήρα από την Ευρωπαϊκή Εισαγγελία προς την Interpol και προς χώρες που έχουν εντεταλμένα μέλη στην Interpol θα πρέπει να εφαρμόζεται ο παρών κανονισμός, ιδίως οι διατάξεις σχετικά με τις διεθνείς διαβιβάσεις.» Επιπλέον, σύμφωνα με την αιτιολογική σκέψη 97 του κανονισμού για την Ευρωπαϊκή Εισαγγελία: «Σε περίπτωση διαβίβασης επιχειρησιακών δεδομένων προσωπικού χαρακτήρα από την Ευρωπαϊκή Εισαγγελία σε αρχή τρίτης χώρας, σε διεθνή οργανισμό ή στην Ιντερπόλ δυνάμει διεθνούς συμφωνίας η οποία έχει συναφθεί σύμφωνα με το άρθρο 218 της ΣΛΕΕ, αρμόζουσες εγγυήσεις για την προστασία της ιδιωτικής ζωής, των θεμελιωδών δικαιωμάτων και των ελευθεριών των προσώπων θα πρέπει να διασφαλίζουν τη συμμόρφωση προς τις διατάξεις περί προστασίας των δεδομένων προσωπικού χαρακτήρα του παρόντος κανονισμού.».

                     (44)

                        Πέραν της πρόσβασης στις βάσεις δεδομένων SLTD και TDAWN μέσω της ESP, οι βάσεις δεδομένων της Ιντερπόλ, οι οποίες θα αποτελέσουν αντικείμενο διαπραγματεύσεων μεταξύ της ΕΕ και της Ιντερπόλ όσον αφορά την πρόσβαση της Ευρωπόλ, του Frontex, της Eurojust και της Ευρωπαϊκής Εισαγγελίας σε αυτές, θα προσδιοριστούν περαιτέρω σύμφωνα με τις αντίστοιχες εντολές και τις επιχειρησιακές ανάγκες των οργανισμών αυτών.

                     (45)

                        Κανονισμός (ΕΕ) 2018/1725, κανονισμός (ΕΕ) 2018/1725 και οδηγία (ΕΕ) 2016/680.

                     (46)

                        Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).

                     (47)

                        Κανονισμός (ΕΕ) 2019/817 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα των συνόρων και θεωρήσεων και την τροποποίηση των κανονισμών (ΕΚ) αριθ. 767/2008, (ΕΕ) 2016/399, (ΕΕ) 2017/2226, (ΕΕ) 2018/1240, (ΕΕ) 2018/1726 και (ΕΕ) 2018/1861 του Ευρωπαϊκού Κοινοβουλίου και του Συμβουλίου, και των αποφάσεων 2004/512/ΕΚ και 2008/633/ΔΕΥ του Συμβουλίου (ΕΕ L 135 της 22.5.2019, σ. 27).

                     (48)

                        Κανονισμός (ΕΕ) 2019/818 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα της αστυνομικής και δικαστικής συνεργασίας, του ασύλου και της μετανάστευσης και για την τροποποίηση των κανονισμών (ΕΕ) 2018/1726, (ΕΕ) 2018/1862 και (ΕΕ) 2019/816 (ΕΕ L 135 της 22.5.2019, σ. 85).

                     (49)

                        Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).

                     (50)

                        Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).

                     (51)

                        Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).

                     (52)

                        Κανονισμός (ΕΕ) 2018/1727 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την αντικατάσταση και την κατάργηση της απόφασης 2002/187/ΔΕΥ του Συμβουλίου (ΕΕ L 295 της 21.11.2018, σ. 138).

                     (53)

                        Κανονισμός (EE) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (ΕΕ L 295 της 14.11.2019, σ. 1).

                     (54)

                        Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (EE L 77 της 23.3.2016, σ. 1).

                     (55)

                        Κατά την άφιξη και την έξοδο, οι υπήκοοι τρίτων χωρών πρέπει να υποβάλλονται σε διεξοδικούς ελέγχους, που περιλαμβάνουν την εξακρίβωση της ταυτότητας και της ιθαγένειας του υπηκόου τρίτης χώρας και της γνησιότητας και της ισχύος του ταξιδιωτικού εγγράφου για τη διέλευση των συνόρων. Αυτό πραγματοποιείται, μεταξύ άλλων, με αναζήτηση στοιχείων στις οικείες βάσεις δεδομένων, ιδίως (αλλά όχι μόνο) στη βάση δεδομένων SLTD της Ιντερπόλ.

                     (56)

                        Ο ανωτέρω έλεγχος περιλαμβάνει εξακρίβωση ότι το ταξιδιωτικό έγγραφο συνοδεύεται, ανάλογα με την περίπτωση, από την απαραίτητη θεώρηση, άδεια ταξιδιού ή τίτλο διαμονής.

                     (57)

                        Οι προϋποθέσεις εισόδου των υπηκόων τρίτων χωρών περιλαμβάνουν το γεγονός ότι δεν θεωρούνται απειλή για τη δημόσια τάξη, την εσωτερική ασφάλεια, τη δημόσια υγεία ή τις διεθνείς σχέσεις ενός εκ των κρατών μελών, ιδίως, δε, ότι δεν είναι καταχωρισμένοι ως ανεπιθύμητοι στις εθνικές βάσεις δεδομένων των κρατών μελών για τους ίδιους λόγους.

                     (58)

                        Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).

                     (59)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

                     (60)

                        Οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89) (οδηγία για την προστασία των δεδομένων στο πλαίσιο της επιβολής του νόμου).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.4.2021
            COM(2021) 177 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            για την έγκριση της έναρξης διαπραγματεύσεων σχετικά με συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ)

               ΠΑΡΑΡΤΗΜΑ

               Κατά τις διαπραγματεύσεις η Επιτροπή θα πρέπει να αποσκοπεί στην επίτευξη των στόχων που εκτίθενται λεπτομερώς κατωτέρω.

               (1)Να ρυθμίσει τη συνεργασία μεταξύ της Ευρωπόλ και της Ιντερπόλ, λαμβάνοντας υπόψη τις τελευταίες εξελίξεις στην καταπολέμηση της τρομοκρατίας και του διασυνοριακού και διεθνικού σοβαρού οργανωμένου εγκλήματος, τις τρέχουσες επιχειρησιακές ανάγκες και την εντολή της Ευρωπόλ, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (2)Να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη και στους οργανισμούς της ΕΕ η ελεγχόμενη πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα (SLTD) και για τα ταξιδιωτικά έγγραφα που συνδέονται με καταχωρίσεις (TDAWN) μέσω της ευρωπαϊκής πύλης αναζήτησης (ESP), στον βαθμό που είναι αναγκαίο για την εκπλήρωση των καθηκόντων τους, σύμφωνα με τα δικαιώματα πρόσβασης που τους έχουν χορηγηθεί, με την ενωσιακή ή εθνική νομοθεσία που καλύπτει την πρόσβαση αυτή και σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (3)Να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη της ΕΕ και στον Frontex [στην κεντρική μονάδα του ευρωπαϊκού συστήματος πληροφοριών και αδειοδότησης ταξιδιού (ETIAS)] η πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις μέσω της ευρωπαϊκής πύλης αναζήτησης, σε συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (4)Να παρέχει τις αναγκαίες διασφαλίσεις και εγγυήσεις για την εφαρμογή αναθεωρημένου κανονισμού για το σύστημα πληροφοριών για τις θεωρήσεις, ο οποίος επιτρέπει στα κράτη μέλη της ΕΕ να έχουν πρόσβαση στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις, κατά την εξέταση αιτήσεων θεώρησης ή άδειας παραμονής, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (5)Να θεσπίσει και να ρυθμίζει τη συνεργασία μεταξύ της Ευρωπαϊκής Εισαγγελίας, η οποία έχει ιδρυθεί βάσει του κανονισμού (ΕΕ) 2017/1939, και της Ιντερπόλ, σύμφωνα με τις εντολές τους και σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (6)Να παρέχει τη νομική βάση που εξουσιοδοτεί την Ευρωπόλ, το προσωπικό κατηγορίας 1 του Frontex (το μόνιμο προσωπικό του μόνιμου σώματος) και την Ευρωπαϊκή Εισαγγελία να έχουν πρόσβαση στις σχετικές βάσεις δεδομένων της Ιντερπόλ με σκοπό την εκπλήρωση των καθηκόντων τους, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               (7)Να παρέχει τη νομική βάση που εξουσιοδοτεί την Eurojust και την Ευρωπαϊκή Εισαγγελία να ανταλλάσσουν επιχειρησιακές πληροφορίες με την Ιντερπόλ, σε πλήρη συμμόρφωση με τις ενωσιακές απαιτήσεις για την προστασία των δεδομένων και τα θεμελιώδη δικαιώματα.

               Συγκεκριμένα, η συμφωνία συνεργασίας θα πρέπει:

               α)Να καθιερώνει από κοινού αποδεκτούς ορισμούς για τους βασικούς όρους, συμπεριλαμβανομένων εκείνων που αφορούν τα δεδομένα προσωπικού χαρακτήρα, σύμφωνα με τους κανονισμούς (ΕΕ) 2016/679 και (ΕΕ) 2018/1725, καθώς και με το άρθρο 3 παράγραφος 1 της οδηγίας (ΕΕ) 2016/680.

               β)Να προβλέπει ότι τυχόν αυτοματοποιημένες αναζητήσεις στις βάσεις δεδομένων της Ιντερπόλ για τα κλαπέντα και απολεσθέντα ταξιδιωτικά έγγραφα και για τα ταξιδιωτικά έγγραφα που συνδέονται με καταχωρίσεις στο πλαίσιο του κανονισμού για το ευρωπαϊκό σύστημα πληροφοριών και αδειοδότησης ταξιδιού, του κανονισμού για τη διαλειτουργικότητα και του αναθεωρημένου κανονισμού για το σύστημα πληροφοριών για τις θεωρήσεις πρέπει να εκτελούνται κατά τρόπον ώστε να μην αποκαλύπτεται καμία πληροφορία στον κρατικό κάτοχο του σήματος της Ιντερπόλ.

               γ)Να προσδιορίζει σαφώς και επακριβώς τις διασφαλίσεις και τους ελέγχους που απαιτούνται σε σχέση με την προστασία των δεδομένων προσωπικού χαρακτήρα, τα θεμελιώδη δικαιώματα και τις ελευθερίες των φυσικών προσώπων, ανεξαρτήτως ιθαγένειας και τόπου διαμονής, κατά την ανταλλαγή δεδομένων προσωπικού χαρακτήρα με την Ιντερπόλ. Ειδικότερα:

               (`)Οι σκοποί της επεξεργασίας των δεδομένων προσωπικού χαρακτήρα στο πλαίσιο της συμφωνίας πρέπει να καθορίζονται από τα συμβαλλόμενα μέρη με σαφήνεια και ακρίβεια και δεν πρέπει να υπερβαίνουν σε μεμονωμένες περιπτώσεις ό,τι είναι αναγκαίο για τους σκοπούς της συμφωνίας.

               (a)Τα δεδομένα προσωπικού χαρακτήρα που διαβιβάζονται στην Ιντερπόλ από τους οργανισμούς και τα όργανα του τομέα της δικαιοσύνης και των εσωτερικών υποθέσεων της ΕΕ σύμφωνα με τις εντολές τους στο πλαίσιο της παρούσας συμφωνίας πρέπει να υποβάλλονται σε θεμιτή επεξεργασία, σε νόμιμη βάση και μόνο για τους σκοπούς για τους οποίους αυτά έχουν διαβιβαστεί. Οποιαδήποτε περαιτέρω επεξεργασία δεδομένων που είναι ασύμβατη με την αρχική επεξεργασία δεδομένων πρέπει να απαγορεύεται (οριοθέτηση του σκοπού). Η συμφωνία πρέπει να προβλέπει, κατά τη διαβίβαση δεδομένων, τυχόν περιορισμούς στην πρόσβαση ή τη χρήση, συμπεριλαμβανομένου του περιορισμού στη διαβίβαση, τη διαγραφή ή την καταστροφή δεδομένων.

               (b)Τα διαβιβαζόμενα δεδομένα προσωπικού χαρακτήρα πρέπει να είναι επαρκή και συναφή και να περιορίζονται στα αναγκαία για τους σκοπούς της διαβίβασής τους. Πρέπει να είναι ακριβή και επικαιροποιημένα. Δεν πρέπει να διατηρούνται για μεγαλύτερο χρονικό διάστημα από το αναγκαίο για τον σκοπό για τον οποίον διαβιβάστηκαν. Η συμφωνία πρέπει να ορίζει κανόνες σχετικά με την αποθήκευση, συμπεριλαμβανομένου του περιορισμού της περιόδου αποθήκευσης, την επανεξέταση, τη διόρθωση και τη διαγραφή των δεδομένων προσωπικού χαρακτήρα.

               (c)Η συμφωνία πρέπει να προσδιορίζει τα κριτήρια βάσει των οποίων αναφέρονται η αξιοπιστία της πηγής και η ακρίβεια των δεδομένων.

               (d)Η διαβίβαση δεδομένων προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, γενετικά δεδομένα, βιομετρικά δεδομένα για την αποκλειστική ταυτοποίηση φυσικού προσώπου και δεδομένα που αφορούν την υγεία και τη σεξουαλική ζωή ή τον σεξουαλικό προσανατολισμό προσώπου πρέπει να επιτρέπεται μόνο αν είναι αναγκαία και αναλογική σε μεμονωμένες περιπτώσεις για την πρόληψη ή την καταπολέμηση αξιόποινων πράξεων, όπως αναφέρονται στη συμφωνία, και με την επιφύλαξη των κατάλληλων διασφαλίσεων για την αντιμετώπιση των συγκεκριμένων κινδύνων της επεξεργασίας. Η συμφωνία θα πρέπει να περιέχει ειδικές διασφαλίσεις για τη διαβίβαση δεδομένων προσωπικού χαρακτήρα ανηλίκων ή θυμάτων αξιόποινων πράξεων, μαρτύρων ή άλλων προσώπων που μπορούν να παράσχουν πληροφορίες για αξιόποινες πράξεις.

               (e)Η συμφωνία πρέπει να ορίζει κανόνες σχετικά με τις πληροφορίες που θα καθίστανται διαθέσιμες σε φυσικά πρόσωπα και πρέπει να εξασφαλίζει εκτελεστά δικαιώματα για τα φυσικά πρόσωπα των οποίων τα δεδομένα προσωπικού χαρακτήρα υποβάλλονται σε επεξεργασία, υπό τη μορφή κανόνων σχετικά με το δικαίωμα πληροφόρησης, πρόσβασης, διόρθωσης και διαγραφής, συμπεριλαμβανομένων των ειδικών λόγων που μπορούν να επιτρέψουν τυχόν περιορισμούς που είναι απαραίτητοι και αναλογικοί. Η συμφωνία πρέπει επίσης να εξασφαλίζει εκτελεστά δικαιώματα διοικητικής και δικαστικής προσφυγής για κάθε πρόσωπο τα δεδομένα του οποίου υφίστανται επεξεργασία στο πλαίσιο της συμφωνίας, καθώς και αποτελεσματικά μέσα προσφυγής.

               (f)Η συμφωνία πρέπει να ορίζει κανόνες για την τήρηση αρχείων για σκοπούς καταχώρισης και τεκμηρίωσης.

               (g)Η συμφωνία πρέπει να προβλέπει διασφαλίσεις σε σχέση με την αυτοματοποιημένη επεξεργασία δεδομένων προσωπικού χαρακτήρα, συμπεριλαμβανομένης της κατάρτισης προφίλ, και να απαγορεύει τη λήψη αποφάσεων αποκλειστικά και μόνο με βάση την αυτοματοποιημένη επεξεργασία δεδομένων προσωπικού χαρακτήρα χωρίς ανθρώπινη συμμετοχή.

               (h)Η συμφωνία πρέπει να περιλαμβάνει την υποχρέωση διασφάλισης της ασφάλειας των δεδομένων προσωπικού χαρακτήρα με τα κατάλληλα τεχνικά και οργανωτικά μέτρα, μεταξύ άλλων, επιτρέποντας μόνο σε εξουσιοδοτημένα πρόσωπα να έχουν πρόσβαση σε δεδομένα προσωπικού χαρακτήρα. Πρέπει επίσης να περιλαμβάνει την υποχρέωση κοινοποίησης προς τις αρμόδιες αρχές και, κατά περίπτωση, προς τα υποκείμενα των δεδομένων, σε περίπτωση παραβίασης δεδομένων προσωπικού χαρακτήρα που επηρεάζει τα δεδομένα που διαβιβάζονται στο πλαίσιο της συμφωνίας. Η συμφωνία πρέπει επίσης να περιλαμβάνει την υποχρέωση εφαρμογής μέτρων προστασίας δεδομένων εξ ορισμού και ήδη από τον σχεδιασμό, σχεδιασμένων για την εφαρμογή αρχών προστασίας των δεδομένων με αποτελεσματικό τρόπο.

               (i)Η περαιτέρω διαβίβαση πληροφοριών από την Ιντερπόλ προς άλλους διεθνείς οργανισμούς πρέπει να επιτρέπεται μόνο για τους σκοπούς της συμφωνίας, πρέπει να εκτελείται με την επιφύλαξη κατάλληλων προϋποθέσεων και πρέπει να επιτρέπεται μόνο σε σχέση με τρίτες χώρες ή διεθνείς οργανισμούς που διασφαλίζουν ουσιωδώς ισοδύναμο επίπεδο προστασίας των δεδομένων προσωπικού χαρακτήρα με αυτό που διασφαλίζεται στο πλαίσιο της παρούσας συμφωνίας, εκτός αν η περαιτέρω διαβίβαση είναι αναγκαία για την πρόληψη και τη διερεύνηση σοβαρής και επικείμενης απειλής για τη δημόσια ασφάλεια ή για την προστασία των ζωτικών συμφερόντων οποιουδήποτε φυσικού προσώπου. Ειδικότερα, αυτή η περαιτέρω διαβίβαση μπορεί να επιτραπεί όταν πρόκειται για διεθνή οργανισμό ή τρίτη χώρα που καλύπτεται από απόφαση της Επιτροπής περί επάρκειας βάσει του άρθρου 36 της οδηγίας (ΕΕ) 2016/680 ή από κατάλληλες διασφαλίσεις για την προστασία των δεδομένων προσωπικού χαρακτήρα που προβλέπονται σε διεθνή συμφωνία δυνάμει του άρθρου 218 της Συνθήκης για τη λειτουργία της Ευρωπαϊκής Ένωσης, η οποία έχει συναφθεί μεταξύ της Ένωσης και του εν λόγω διεθνούς οργανισμού ή της εν λόγω τρίτης χώρας ή συμφωνία συνεργασίας που επιτρέπει την ανταλλαγή επιχειρησιακών δεδομένων προσωπικού χαρακτήρα μεταξύ του οργανισμού και της εν λόγω τρίτης χώρας ή του εν λόγω διεθνούς οργανισμού που καλύπτει την περαιτέρω διαβίβαση και έχει συναφθεί πριν από την ημερομηνία εφαρμογής της νομικής πράξης που συστήνει τον οικείο οργανισμό.

               (j)Η συμφωνία πρέπει να διασφαλίζει ένα σύστημα εποπτείας της χρήσης των εν λόγω δεδομένων προσωπικού χαρακτήρα από την Ιντερπόλ, την οποία θα ασκούν ένα ή περισσότερα ανεξάρτητα όργανα αρμόδια για την προστασία των δεδομένων τα οποία διαθέτουν ουσιαστικές εξουσίες έρευνας και παρέμβασης. Ειδικότερα, το εν λόγω όργανο ή τα εν λόγω όργανα θα πρέπει να έχουν εξουσία να εξετάζουν τις καταγγελίες προσώπων σχετικά με τη χρήση των προσωπικών τους δεδομένων. Η συμφωνία πρέπει να προβλέπει την υποχρέωση συνεργασίας μεταξύ, αφενός, των εποπτικών οργάνων για την Ιντερπόλ και, αφετέρου, του αρμόδιου οργανισμού της ΕΕ ή της αρμόδιας αρχής των κρατών μελών.

               δ)Η συμφωνία συνεργασίας πρέπει να προβλέπει αποτελεσματικό μηχανισμό διευθέτησης των διαφορών όσον αφορά την ερμηνεία και εφαρμογή της, προκειμένου να διασφαλίζεται ότι τα μέρη τηρούν τους από κοινού συμφωνηθέντες κανόνες.

               ε)Η συμφωνία συνεργασίας πρέπει να περιλαμβάνει διάταξη για την έναρξη ισχύος και την εγκυρότητα και διάταξη σύμφωνα με την οποία ένα από τα μέρη δύναται να την καταγγείλει ή να την αναστείλει.

               στ)Η συμφωνία συνεργασίας πρέπει να περιλαμβάνει διατάξεις σχετικά με την παρακολούθηση και την περιοδική αξιολόγηση της συμφωνίας.

               ζ)Η συμφωνία συνεργασίας πρέπει να είναι εξίσου αυθεντική στην αγγλική, βουλγαρική, γαλλική, γερμανική, δανική, ελληνική, εσθονική, ιρλανδική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και να περιλαμβάνει σχετική γλωσσική ρήτρα.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.5.2021
            COM(2021) 259 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνίες σχετικά με το εμπόριο βιολογικών προϊόντων μεταξύ της Ευρωπαϊκής Ένωσης και της Αργεντινής, της Αυστραλίας, του Καναδά, της Κόστα Ρίκα, της Ινδίας, του Ισραήλ, της Ιαπωνίας, της Νέας Ζηλανδίας, της Δημοκρατίας της Κορέας, της Τυνησίας και των Ηνωμένων Πολιτειών της Αμερικής

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Ο κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου
                  1
               , θεσπίζει τη δυνατότητα χορήγησης πρόσβασης στην αγορά της Ένωσης για βιολογικά προϊόντα που προέρχονται από τρίτες χώρες των οποίων τα συστήματα βιολογικής παραγωγής και ελέγχου έχουν αναγνωριστεί ως ισοδύναμα με εκείνα της Ένωσης. Η αναγνώριση της ισοδυναμίας τρίτων χωρών θα πρέπει να παρέχεται μέσω εμπορικών συμφωνιών μεταξύ της Ένωσης και των εν λόγω χωρών.

                     2

                     3
                  Ο κανονισμός (ΕΕ) 2018/848, όπως τροποποιήθηκε με τον κανονισμό (ΕΕ) 2020/1693, ορίζει την 31η Δεκεμβρίου 2026 ως ημερομηνία λήξης για τις αναγνωρίσεις για τους σκοπούς της ισοδυναμίας οι οποίες χορηγούνται βάσει του άρθρου 33 παράγραφος 2 του κανονισμού (ΕΚ) αριθ. 834/2007. Ως εκ τούτου, οι αναγνωρίσεις που χορηγήθηκαν στην Αργεντινή, την Αυστραλία, τον Καναδά, την Κόστα Ρίκα, την Ινδία, το Ισραήλ, την Ιαπωνία, τη Νέα Ζηλανδία, τη Δημοκρατία της Κορέας, την Τυνησία και τις Ηνωμένες Πολιτείες της Αμερικής θα λήξουν την προαναφερόμενη ημερομηνία.

               Προκειμένου να διασφαλιστεί η συνέχεια των εμπορικών ροών για τα βιολογικά προϊόντα με τους εν λόγω εταίρους μετά το 2026, είναι αναγκαίο να διεξαχθούν διαπραγματεύσεις για νέες αναγνωρίσεις ισοδυναμίας με τη μορφή εμπορικών συμφωνιών.

               •Συνέπεια με τις ισχύουσες διατάξεις στον τομέα πολιτικής

                  Προωθώντας το εμπόριο βιολογικών προϊόντων μέσω διμερών συμφωνιών, η πρόταση συμβάλλει στον γενικό στόχο «μια ισχυρότερη ΕΕ στον κόσμο».

               •Συνέπεια με άλλες πολιτικές της Ένωσης

                  Προωθώντας το εμπόριο βιολογικών προϊόντων μέσω διμερών συμφωνιών, η πρόταση συμβάλλει στον γενικό στόχο «μια ισχυρότερη ΕΕ στον κόσμο». Επιπλέον, ενθαρρύνοντας το εμπόριο βιολογικών προϊόντων, οι συμφωνίες αυτές θα συμβάλουν επίσης στην επίτευξη του στόχου της Πράσινης Συμφωνίας για συνεργασία με διεθνείς εταίρους με σκοπό τη βελτίωση των παγκόσμιων περιβαλλοντικών προτύπων.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                Ως νομική βάση για την παρούσα πρόταση θα πρέπει να αναφερθεί το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •Επικουρικότητα (σε περίπτωση μη αποκλειστικής αρμοδιότητας)

               Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ.

               •Αναλογικότητα

               Η σύσταση της Επιτροπής συνάδει με την αρχή της αναλογικότητας.

               •Επιλογή της νομικής πράξης

                  Το μόνο διαθέσιμο μέσο για την επίτευξη του στόχου είναι διεθνής συμφωνία. Επομένως, απαιτείται εξουσιοδότηση για την έναρξη διαπραγματεύσεων σχετικά με διεθνή συμφωνία.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

               Άνευ αντικειμένου

               •Διαβουλεύσεις με τα ενδιαφερόμενα μέρη

               Έχει πραγματοποιηθεί σημαντικός αριθμός διαβουλεύσεων με τα ενδιαφερόμενα μέρη στο πλαίσιο της μεταρρύθμισης του κανονισμού για τη βιολογική παραγωγή. Την ίδια περίοδο διοργανώθηκαν αρκετές συνεδριάσεις και συναντήσεις στο πλαίσιο του διαλόγου με την κοινωνία των πολιτών.

               •Συλλογή και χρήση εμπειρογνωσίας

               Άνευ αντικειμένου

               •Εκτίμηση των επιπτώσεων

                  Πραγματοποιήθηκε εκτίμηση των επιπτώσεων στο πλαίσιο της μεταρρύθμισης του κανονισμού για τη βιολογική παραγωγή, η οποία οδήγησε στην έκδοση του κανονισμού (ΕΕ) 2018/848 στον οποίο βασίζεται η παρούσα πρόταση.

               •Καταλληλότητα και απλούστευση του κανονιστικού πλαισίου

                  Άνευ αντικειμένου

               •Θεμελιώδη δικαιώματα

               Η σύσταση είναι συνεπής με τις Συνθήκες της ΕΕ και με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Άνευ αντικειμένου

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου

               •Επεξηγηματικά έγγραφα (για οδηγίες)

                  Άνευ αντικειμένου

               •Αναλυτική επεξήγηση των επιμέρους διατάξεων της πρότασης

               Η παρούσα πρόταση εξουσιοδοτεί την Επιτροπή να διαπραγματευθεί, εξ ονόματος της Ένωσης, συμφωνίες για το εμπόριο βιολογικών προϊόντων με την Αργεντινή, την Αυστραλία, τον Καναδά, την Κόστα Ρίκα, την Ινδία, το Ισραήλ, την Ιαπωνία, τη Νέα Ζηλανδία, τη Δημοκρατία της Κορέας, την Τυνησία και τις Ηνωμένες Πολιτείες της Αμερικής. Η πρόταση καθορίζει στο παράρτημά της τις οδηγίες διαπραγμάτευσης που πρέπει να ακολουθήσουν η Επιτροπή και η ειδική επιτροπή της οποίας πρέπει να ζητείται η γνώμη κατά τη διάρκεια των διαπραγματεύσεων.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για συμφωνίες σχετικά με το εμπόριο βιολογικών προϊόντων μεταξύ της Ευρωπαϊκής Ένωσης και της Αργεντινής, της Αυστραλίας, του Καναδά, της Κόστα Ρίκα, της Ινδίας, του Ισραήλ, της Ιαπωνίας, της Νέας Ζηλανδίας, της Δημοκρατίας της Κορέας, της Τυνησίας και των Ηνωμένων Πολιτειών της Αμερικής

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το άρθρο 45 παράγραφος 1 στοιχείο β) σημείο ii) του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου
                  4
               , σε συνδυασμό με το άρθρο 47 του εν λόγω κανονισμού, θεσπίζει τη δυνατότητα χορήγησης πρόσβασης στην αγορά της Ένωσης για βιολογικά προϊόντα που προέρχονται από τρίτες χώρες για τις οποίες έχει αναγνωριστεί στο πλαίσιο εμπορικής συμφωνίας ότι διαθέτουν σύστημα παραγωγής που ανταποκρίνεται στους ίδιους στόχους και αρχές, με την εφαρμογή κανόνων που εγγυώνται το ίδιο επίπεδο εξασφάλισης της συμμόρφωσης με εκείνο που εξασφαλίζουν οι κανόνες της Ένωσης.

               (2)Σύμφωνα με το άρθρο 48 του κανονισμού (ΕΕ) 2018/848, όπως τροποποιήθηκε με τον κανονισμό (ΕΕ) 2020/1693 του Ευρωπαϊκού Κοινοβουλίου και του Συμβουλίου
                  5
               , η αναγνώριση για τους σκοπούς της ισοδυναμίας τρίτων χωρών βάσει του άρθρου 33 παράγραφος 2 του κανονισμού (ΕΚ) αριθ. 834/2007 του Συμβουλίου
                  6
                θα λήξει στις 31 Δεκεμβρίου 2026. Ως εκ τούτου, είναι αναγκαίο να αρχίσουν διαπραγματεύσεις με σκοπό τη σύναψη των σχετικών συμφωνιών με τις ενδιαφερόμενες τρίτες χώρες.

               (3)Το εμπόριο βιολογικών προϊόντων μεταξύ της Ένωσης και της Ελβετίας καλύπτεται από τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων
                  7
               . Η Ελβετία συμπεριλήφθηκε στο παράρτημα III του κανονισμού (ΕΚ) αριθ. 1235/2008 της Επιτροπής
                  8
                για λόγους διαφάνειας. Το παράρτημα 9 της εν λόγω συμφωνίας προβλέπει μηχανισμό επικαιροποίησης της συμφωνίας σε περίπτωση τροποποίησης των νόμων και κανονισμών ενός εκ των μερών. Ως εκ τούτου, δεν είναι αναγκαίο να αρχίσουν διαπραγματεύσεις με την Ελβετία.

               (4)Η Χιλή αναγνωρίζεται ως ισοδύναμη τρίτη χώρα με βάση τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων
                  9
               . Η Χιλή συμπεριλήφθηκε στο παράρτημα III του κανονισμού (ΕΚ) αριθ. 1235/2008 της Επιτροπής για λόγους διαφάνειας. Τα άρθρα 3 και 4 της εν λόγω συμφωνίας προβλέπουν τη δυνατότητα επικαιροποίησης της συμφωνίας σε περίπτωση τροποποίησης των νόμων και κανονισμών ενός εκ των μερών. Ως εκ τούτου, δεν είναι αναγκαίο να αρχίσουν διαπραγματεύσεις με τη Χιλή.

               (5)Με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
                  10
               , θεσπίστηκε η αμοιβαία αναγνώριση της ισοδυναμίας της ισχύουσας νομοθεσίας για τη βιολογική παραγωγή και του συστήματος ελέγχου αμφότερων των μερών της συμφωνίας. Το άρθρο 3 παράγραφος 3 του παραρτήματος TBT-4 για τα βιολογικά προϊόντα προβλέπει ότι, ενόψει της εφαρμογής του κανονισμού (ΕΕ) 2018/848 την 1η Ιανουαρίου 2022, η αναγνώριση της ισοδυναμίας πρέπει να επαναξιολογηθεί από κάθε συμβαλλόμενο μέρος έως τις 31 Δεκεμβρίου 2023. Ως εκ τούτου, δεν είναι αναγκαίο να αρχίσουν διαπραγματεύσεις με το Ηνωμένο Βασίλειο.

               (6)Επομένως, είναι σκόπιμο να εξουσιοδοτηθεί η Επιτροπή να αρχίσει διαπραγματεύσεις με σκοπό τη σύναψη των σχετικών συμφωνιών με την Αργεντινή, την Αυστραλία, τον Καναδά, την Κόστα Ρίκα, το Ισραήλ, την Ινδία, την Ιαπωνία, τη Νέα Ζηλανδία, τη Δημοκρατία της Κορέας, την Τυνησία και τις Ηνωμένες Πολιτείες της Αμερικής.

               (7)Για να μπορέσει η Ένωση να συνεχίσει τις αμοιβαίες σχέσεις με τρίτες χώρες όσον αφορά το εμπόριο βιολογικών προϊόντων, είναι σκόπιμο να καθοριστούν οδηγίες διαπραγμάτευσης για συμφωνίες που θα επιτρέπουν στην Ένωση και την ενδιαφερόμενη τρίτη χώρα να αναγνωρίζουν την ισοδυναμία των προτύπων βιολογικής παραγωγής και των συστημάτων ελέγχου τους,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εξουσιοδοτείται η Επιτροπή να διαπραγματευθεί, εξ ονόματος της Ένωσης, συμφωνίες για το εμπόριο βιολογικών προϊόντων με την Αργεντινή, την Αυστραλία, τον Καναδά, την Κόστα Ρίκα, την Ινδία, το Ισραήλ, την Ιαπωνία, τη Νέα Ζηλανδία, τη Δημοκρατία της Κορέας, την Τυνησία και τις Ηνωμένες Πολιτείες της Αμερικής.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        ΕΕ L 150 της 14.6.2018, σ. 10.

                     (2)

                        Κανονισμός (ΕΕ) 2020/1693 του Ευρωπαϊκού Κοινοβουλίου και του Συμβουλίου, της 11ης Νοεμβρίου 2020, σχετικά με την τροποποίηση του κανονισμού (ΕΕ) 2018/848 όσον αφορά την ημερομηνία εφαρμογής του και ορισμένες άλλες ημερομηνίες που αναφέρονται στον εν λόγω κανονισμό (ΕΕ L 381 της 13.11. 2020, σ. 1).

                     (3)

                        Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).

                     (4)

                        Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 10.).

                     (5)

                        Κανονισμός (ΕΕ) 2020/1693 του Ευρωπαϊκού Κοινοβουλίου και του Συμβουλίου, της 11ης Νοεμβρίου 2020, σχετικά με την τροποποίηση του κανονισμού (ΕΕ) 2018/848 για τη βιολογική παραγωγή και την επισήμανση των βιολογικών προϊόντων όσον αφορά την ημερομηνία εφαρμογής του και ορισμένες άλλες ημερομηνίες που αναφέρονται στον εν λόγω κανονισμό (ΕΕ L 381 της 13.11.2020, σ. 1).

                     (6)

                        Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).

                     (7)

                        ΕΕ L 114 της 30.4.2002, σ. 132.

                     (8)

                        Κανονισμός (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ L 334 της 12.12.2008, σ. 25).

                     (9)

                        ΕΕ L 331 της 14.12.2017, σ. 4.

                     (10)

                        ΕΕ L 444 της 31.12.2020, σ. 14.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.5.2021
            COM(2021) 259 final
            ΠΑΡΑΡΤΗΜΑ
            της
            Σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνίες σχετικά με το εμπόριο βιολογικών προϊόντων μεταξύ της Ευρωπαϊκής Ένωσης και της Αργεντινής, της Αυστραλίας, του Καναδά, της Κόστα Ρίκα, της Ινδίας, του Ισραήλ, της Ιαπωνίας, της Νέας Ζηλανδίας, της Δημοκρατίας της Κορέας, της Τυνησίας και των Ηνωμένων Πολιτειών της Αμερικής

               ΠΑΡΑΡΤΗΜΑ

               Οδηγίες για τη διαπραγμάτευση συμφωνιών σχετικά με το εμπόριο βιολογικών προϊόντων μεταξύ
                  της Ευρωπαϊκής Ένωσης και της Αργεντινής, της Αυστραλίας, του Καναδά, της Κόστα Ρίκα, της Ινδίας, τος Ισραήλ, της Ιαπωνίας, της Νέας Ζηλανδίας, της Δημοκρατίας της Κορέας, της Τυνησίας και των Ηνωμένων Πολιτειών της Αμερικής

               1.Η Επιτροπή μπορεί να αρχίσει διαπραγματεύσεις με την Αργεντινή, την Αυστραλία, τον Καναδά, την Κόστα Ρίκα, την Ινδία, το Ισραήλ, την Ιαπωνία, τη Νέα Ζηλανδία, τη Δημοκρατία της Κορέας, την Τυνησία και τις Ηνωμένες Πολιτείες της Αμερικής με σκοπό την επίτευξη ισορροπημένων συμφωνιών σχετικά με την ισοδυναμία των προτύπων βιολογικής παραγωγής και των συστημάτων ελέγχου.

               2.Οι διαπραγματεύσεις αποσκοπούν στη διευκόλυνση του εμπορίου βιολογικών προϊόντων, σε αμοιβαία και εκατέρωθεν επωφελή βάση.

               3.Οι διαπραγματεύσεις αφορούν τα προϊόντα που αναφέρονται στο άρθρο 2 παράγραφος 1 του κανονισμού (ΕΕ) 2018/848 τα οποία λαμβάνονται ή παράγονται στο έδαφος της Ένωσης και στο έδαφος της οικείας τρίτης χώρας.

               4.Η Επιτροπή επιδιώκει να επιτύχει υψηλό επίπεδο τήρησης των στόχων και των αρχών της βιολογικής παραγωγής και υψηλό επίπεδο εγγυήσεων του συστήματος ελέγχου, συμπεριλαμβανομένης της εποπτείας, όπως ορίζεται στον κανονισμό (ΕΕ) 2018/848.

               5.Η Επιτροπή αποβλέπει στην εξασφάλιση της προστασίας των όρων, των παραγώγων ή των υποκοριστικών τους και του λογότυπου της Ένωσης που αναφέρονται στη βιολογική παραγωγή, προκειμένου να περιοριστεί η χρήση τους στην επισήμανση των προϊόντων σύμφωνα με τον κανονισμό (ΕΕ) 2018/848.

               6.Η Επιτροπή λαμβάνει υπόψη τις αρχές και τους κανόνες παραγωγής των κατευθυντηρίων γραμμών CAC/GL 32 του Codex alimentarius.

               7.Εάν δεν προβλέπεται διαφορετικά στις οδηγίες διαπραγμάτευσης για συμφωνία ελεύθερων συναλλαγών με την ενδιαφερόμενη τρίτη χώρα, η Επιτροπή εφαρμόζει τις τρέχουσες οδηγίες διαπραγμάτευσης στις διατάξεις που αφορούν το εμπόριο βιολογικών προϊόντων, κατά την εξέταση θεμάτων που αφορούν το εμπόριο βιολογικών προϊόντων στο πλαίσιο των τρεχουσών ή μελλοντικών διαπραγματεύσεων για συμφωνία ελεύθερων συναλλαγών μεταξύ της Ένωσης και τρίτων χωρών.

               8.Κατά τη διεξαγωγή των διαπραγματεύσεων με βάση τις παρούσες οδηγίες διαπραγμάτευσης, η Επιτροπή λαμβάνει υπόψη ιδίως τις αρχές και τους μηχανισμούς της Συνθήκης για τη λειτουργία της Ευρωπαϊκής Ένωσης και τις υποχρεώσεις που απορρέουν από τους κανόνες του Παγκόσμιου Οργανισμού Εμπορίου.

               9.Η συμφωνία προβλέπει ότι τα συμβαλλόμενα μέρη λαμβάνουν τα προσήκοντα μέτρα σε περίπτωση έλλειψης διοικητικής συνεργασίας ή διαχείρισης.

               10.Πριν από την έναρξη διαπραγματεύσεων με τις ενδιαφερόμενες τρίτες χώρες, η Επιτροπή ενημερώνει την ειδική επιτροπή που αναφέρεται στο άρθρο 3.